Yesu, ab’Amawanga, ‘n’obubwa obuto’ (Matayo 15) | Ekyombo Pawulo mwe yali nga tekinnayonooneka (Ebikolwa 27)\nYesu bwe yageraageranya omukazi Omuyonaani ku ‘bubwa obuto,’ yali amuvuma?\nEkibumbe ekyakolebwa Abayonaani oba Abaruumi ekiraga omwana ng’azannya n’akabwa (kyakolebwa wakati w’ekyasa 1 E.E.T. ne 2 E.E.)\nLumu Yesu bwe yali mu ssaza ly’Abaruumi ery’e Busuuli, Omukazi Omuyonaani yagenda we yali n’amusaba awonye muwala we. Mu bigambo Yesu bye yakozesa ng’addamu omukazi oyo, yageraageranya abantu abataali Bayudaaya ku ‘bubwa obuto.’ Okusinziira ku mateeka Katonda ge yawa Musa, embwa tezaali nnongoofu. (Eby’Abaleevi 11:27) Naye mu kukozesa ebigambo ebyo Yesu yali avuma omukazi oyo n’abantu abalala abataali Bayudaaya?\nNedda. Okusinziira ku ngeri Yesu gye yannyonnyolamu abayigirizwa be, ekintu kye yalina okukulembeza mu kiseera ekyo kwe kuyamba Abayudaaya. Okusobola okuyamba omukazi oyo Omuyonaani okutegeera ensonga eyo, yamugamba nti: “Tekiba kituufu okuddira emmere y’abaana n’ogisuulira obubwa obuto.” (Matayo 15:21-26; Makko 7:26) Abayonaani n’Abaruumi baali baagala nnyo embwa. Baabanga nazo mu maka gaabwe, era abaana baabwe baazannyanga nazo. N’olwekyo, ebigambo “obubwa obuto” byali tebiwa kifaananyi kibi. Omukazi Omuyonaani teyanyiiga, wabula yaddamu Yesu nti: “Yee ssebo, naye obubwa bulya obukunkumuka obugwa okuva ku mmeeza ya bakama baabwo.” Yesu yasiima omukazi oyo olw’okwoleka okukkiriza, era n’awonya muwala we.—Matayo 15:27, 28.\nAmagezi omutume Pawulo ge yawa abo be yali nabo mu kyombo gaali malungi?\nEkyombo ekyasaabazanga ebyamaguzi (kya mu kyasa ekyasooka E.E.)\nEkyombo ekyali kitwala Pawulo e Yitale kyazibuwalirwa okweyongerayo olw’omuyaga ogw’amaanyi. Pawulo yawa abaali naye mu kyombo amagezi nti olugendo basooke baluyimirize. (Ebikolwa 27:9-12) Amagezi ago gaali malungi?\nAbalunnyanja baali bakimanyi nti kyali kya bulabe okusaabala ku Nnyanja Meditereniyani mu kiseera eky’obutiti. Abantu tebaasaabalanga ku nnyanja eyo wakati w’omwezi gwa Noovemba ne Maaki. Kyokka olugendo Pawulo lwe yali ayogerako lwali lwa kubaawo wakati wa Ssebutemba ne Okitobba. Mu kitabo kye ekiyitibwa Epitome of Military Science, Vegetius, omuwandiisi w’ebitabo Omuruumi yagamba nti: “Mu myezi egimu kyabanga kyangu okusaabala ku nnyanja eyo, emirala kyabanga kizibu, ate ng’emirala tekisobokera ddala.” Vegetius yagamba nti okuva nga Maayi 27 okutuuka Ssebutemba 14 kyali kiseera kirungi okusaabalirako, naye wakati wa Ssebutemba 15 okutuuka Noovemba 11, era n’okuva Maaki 11 okutuuka Maayi 11, kyabanga kya bulabe nnyo. Omutume Pawulo yasaabalanga ku nnyanja, era ebyo yali abimanyi bulungi. Omugoba w’ekyombo ne nnannyini kyo nabo baali babimanyi, naye tebaawuliriza Pawulo. N’ekyavaamu, ekyombo kyabwe kyamenyekamenyeka.—Ebikolwa 27:13-44.\nYesu Awonya Omuwala n’Omusajja Kiggala\nLwaki omukazi tanyiiga Yesu bw’ageraageranya abantu b’eggwanga lye ku bubwa obuto?\nObadde Okimanyi?—Omunaala gw’Omukuumi Na. 5 2017


Bukedde Online - Aweze okukuba akulira poliisi\nOkusaala Iddi e Kampalamukadde: Mufti Mubajje...\nMukulu w'omuyimbi Junior Pliers akubye kitaawe...\nPOLIISI ekoze ekikwekweto n’ekwata omukubi w’ebikonde abatuuze gwe balumirizza okutambula n’ebisi n’okutunda enjaga kyokka n’alabula abaserikale nti ssinga bamulemerako ajja kubayiiwa amannyo ng’avudde e Luzira.\nSsemakula(ku ddyo) ne banne be yakwatiddwa nabo\nYusuf Obuggwa 27 ow’omu Zooni ya Lufula ku Kaleerwe omukubi w’ebikonde mu Kololo Boxing Club abatuuze be baamulonkomye ku poliisi nga bw’aludde ng’abatigomya ekiro ng’akuba baasangiriza ebikonde n’abanyaga sso ng’atambula n’ebissi n’okutunda enjaga.\nAkulira poliisi y’oku Kaleerwe, Isaac Ongom ye yakuliddemu ekikwekweto mu kiro ekyakeesezza ku Lwokubiri.\nKyayindidde mu bitundu omuli Kaleerwe, Kyebando, Mulago ne Mpereerwe ng’awamu abantu 15 be baayooleddwa.\nObuggwa ng’ali ku Poliisi yasoose kulabula Ongom nti ssinga agenda mu maaso n’okumulemerako, ajja lumu kumuyiwa amannyo kuba talina bujulizi bumala bulaga nti akuba abantu okuggyako ye omusango gw’amaanyi gwa kutunda njaga ate nga gwo tegusobola kusibisa muntu kuba si gwa kutta.\nOngom (ku kkono) ne Obuggwa.\n“Nze lwakuba amateeka g’ebikonde ge ganfuga kati naye gwe afande nkukuba ekikonde kimu ne nkuyiwa amannyo era nkulabula nti singa onnemerako nja kukulagirako.\nAte ekiro we mwankwatidde mwamponye kuba mwabadde ne mmundu,” Obuggwa bwe yalabudde abasirikale.\nAbalala abaakwatiddwa kuliko; Robert Mubiru, Abu bakari Lubulwa, Tonny Tengo, Abdul Mugerwa, John Bwete, Charlse Nkoyoyo, Siraje Ssemakula ne Iman Ssemakula.\nOngom yategeezezza nti okusinziira ku kunoonyerezza kwa poliisi, Obuggwa y’omu ku bavubuka ab’omutawaana ababadde banoonyezebwa poliisi okumala ekiseera era yagguddwaako emisango ebiri okuli ogw’okutunda ebiragalalagala oguli ku fayiro nnamba SD:03/29/08/2017 n’ogw’okutambula n’ebissi oguli ku Fayiro nnamba SD:04/29/08/2017.


Bukedde Online - Tamale Mirundi asattira\nRogers Mulindwa ayogedde ku bya Bobi Wine okufuna ssente mu America...\nBobi Wine bamusondedde ddoola mu Amerika\nHalimah Namakula ayogedde ku nsonga ya Rema ne Kenzo omulundi...\nTamale Mirundi asattira\nAb'e Bugerere bagobeddwa ku ttaka ly'essaza...\nOmuwabuzi wa Pulezidenti Museveni ku nsonga z’amawulire, Joseph Tamale Mirundi asattira olw’abasajja b’alumiriza okugezaako okuwamba mukazi we. Mirundi yagambye nti omusajja omu yakwatiddwa ng’ono aludde ng’akubira mukazi we essimu ng’amugamba ebintu by’atategeera.\nYagambye nti mukyala we Florence Namayanja yamutegeeza ku musajja ono n’atandika okumuketta. Mirundi yalumirizza nti omusajja ono, gw’ataayogedde mannya amaze ennaku nnya ng’akozesa layini y’essimu emu gye yagaanye okwogera kyokka n’agamba nti, “omusajja ono mwavu nnyo nga n’essimu gy’akozesa bwe buno bu katooki nga ne layini ye si mpandiise era yandiba omu ku batta abakazi mu bitundu by’e Ntebe. Omusajja ono yasooka kutegeeza mukyala wange nga bwe yamwagalako nti era aludde okumulaba. Yamutegeeza nga bw’amusuza ng’akukunadde nti era ayagala basisinkane awantu amugulire ekyemisana.\nKu Lwomukaaga omusajja yatuuka n’okusindikira mukyala wange 15,000/-. Bwe yava awo n’amutegeeza bw’ ayagala okumukuba empeta n’ebyenda bimwetokote ate bwe yava awo n’amugamba nti yasomako naye mu siniya, kyokka nga mukyala wange mu kusoma kwe teyatuuka mu siniya. Yakubira omukyala n’amusaba basisinkane ku lidda e Nansana ne nkwata emmome,” Tamale bwe yayogedde mu kutya.\nYakukkulumidde Poliisi nti terina ky’emuyambye so nga n’abamu beefuula mikwano gye. Wabula yagambye nti ye si mwangu era talina ky’atidde kuba bangi ababadde bamwerippako ne bamuvaako bukumbu. Wabula abamu ku b’ebyokwerinda bateebereza nti omusajja eyakwatiddwa yandiba nga yabadde agezaako kuganza mukazi wa Mirundi.\nHalimah Namakula ayogedde ku nsonga ya Rema ne Kenzo omulundi gwe ogusookedde ddala\nRogers Mulindwa ayogedde ku bya...\nBobi Wine bamusondedde ddoola mu...\nHalimah Namakula ayogedde ku nsonga...


Akaziba ka Kaboni (Carbon atom) - Wikipedia\nGakuweebwa Charles Muwanga !! Enjuba bw’emala okukyusa obuziba bwa ayidologyeni bwonna okubufuula keriyamu, etandika okukyusa obuziba bwa keriyamu okubufuula obwa kaboni ne okisegyeni. Kaboni yenna mu bwengula yakolebwa mu njuba. Obuziba bwa kaboni buzito okusinga obwa keriyamu oba ayidologyeni kubanga kaboni alina obukontanyo 6 ne nampawengwa 6 mu biziizi n’obusennyalazo 6 obuwewenyukira wabweru w'obuziizi w'akaziba .\nObusannyalazo omukaaga bwonna tebusobola kutebenta kwetoloola obuziizi ku mutendera gwe gumu. Obusannyalazo bubiri bwokka bwe busobola okuja mu kire ekisembayo munda (inner shell). N’olwekyo obusannyalazo obumu bulima okweyongerayo okuva okumpi n'obuziizi.\nAkaziba ka kaboni n’olwekyo kalina ebire bibiri (two shells) nga obusannyalazo bubiri bwe busigala mu kire ekisembayo munda okuliraana obuziizi, olwo obusannyalazo buna ne bubeera mu kire ekiddako ekisimbayo ku ngulu 'mu kaziba.\nKyokka manya nti ekire ekyo kungulu kiyinza okwetikka obusannyalazo obutuuka ku munaana. Kino kisobozesa kaboni okwegatta n'obuziba obw'ekika ekirala okukola molekyo ezisingawo obunene. Kaboni yegatta nnyo ne okisigyeni okukola molekyo ya kaboni-emokisayidi(carbon monoxide), ekitegeeza molekyu ya kaboni omukwasiwaze n'akaziba ka okisigyeni kamu (carbon monoxide) oba molekyu ya "kaboni-bbiri-okisayad"i (carbon-dioxide) ”, ekitegeeza molekyo ya kaboni omukwasiwaze (bonded with) n'obuziba bwa a okisigyeni bubiri (carbon dioxide). Kaboni-emu-okisayidi (carbon-monoxide) oyinza n’okukyogera nga molekyu ya okisigyeni emu ne kaboni.\nEbiramu byonna ku nsi bikolebwa okusinga molekyo za kaboni eza nakazzi (hydrocarbons), eno nga eba molekyu ya kaboni eba ekwasiwaziddwa ne (bonded with)ayidologyeni.\nMolekyo ya ayidologyeni ne okisigyeni y’eyitibwa "amazzi". Byombi, ebimera n’ensolo birimu ebitundu bya kaboni nga 18%. N’olwekyo tukolebwa birungo bya njuba kubanga kaboni yasibuka munda mu njuba.\nEbimera bifuna kaboni nga bijja kaboni-bbiri-okisadi (carbon dioxide) mu mpewo olwo ne bikutulako obuziba bwa okisegyeni ate ensolo ne zifuna kaboni nga zirya ebimera oba ensolo endala.\nEnsolo ziddamu ne zegattisa kaboni ne okisegyeni okukola kaboni-bbiri-okisadi (carbon dioxide), nga guno gwe mukka gw’ofulumya mu kussa. Ate era ebimera n’ensolo bwe bifa emibiri gyabyo nagyo, oluvanyuma lw’ekiseera, gifuuka kabonibbiri-okisadi nate.\nEbisinga bye tukozesa ng’amafuta bikolebwa mu kaboni, nabyo. Amanda, koolo, woyiro, enku, gasoliini byonna bikolebwa kaboni-eza-nakazzi (hydro carbons). Kaboni okuyitirira mu nampewo (the atmosphere) ky’ekiviriddeko “okubugumirira kw’enkulungo y’ensi” (global warming)\nBino bigyidwa ku "https://lg.wikipedia.org/w/index.php?title=Akaziba_ka_Kaboni_(Carbon_atom)&oldid=22718"


Bukedde Online - Afande Emilian Kayima - Manya Amateeka\nAfande Emilian Kayima - Manya Amateeka\nKiyingi akoze embaga okwekulisa akalulu\nAbantu bye bagamba ku bubbi bwâ€™e Ssisa\nAdded 12th July 2011\nJjuuzi eriyo abannumba nga bavunaana poliisi obutabafaako ngâ€™amasundiro gâ€™amafuta gagenda mu maaso okubakuba empewo. Naye ddala babakuba empewo? Kyo bakikola batya?\nNkimanyi nti Bannayuganda tebawena, bayinza okubba bannaabwe nâ€™ebulayo avunaanibwa mu mbuga zâ€™amateeka.\nNayitako mu bannaffe abakola ku mbeera yâ€™omutindo gwâ€™ebintu mu ggwanga (NBS) ne bantegeezaÂ bwe baali bakoze okunoonyereza ne bakizuula nga teri masundiro gacupula bantu. Wewaawo bayinza okukubba olwâ€™obulagajjavu bwo si byuma!\nAbamu balina emiwendo egyâ€™enjawulo ku kipande ekinene egyawuka nâ€™egyo egiri ku ssundiro we bagakuweera. Buno bubbi era musango.\nEkirala, Bannayuganda bangi amafuta bagagula mu ssente sso si mu bipimo byago. Kino kitegeeza nti emiwendo bwe girinnya, ggwe mu bwongo bwo okyayinza okusuubira nti ge wagula luli okudda e Masaka ne ku luno ganaamala, ate nga weerimba. Olaba bwâ€™olowooza nti baakukubye empewo sso nga ddala si bwe guli?\nTunulayo bwe baba bakuwa amafuta\nOluusi bababba mu ssaawa zâ€™akayisanyo ngâ€™oli mukoowu, opapa kuttunka na kalippagano, kutwala baana ku ssomero naawe otuuke mangu gyâ€™okolera nâ€™ebiringa ebyo. Awali embeera eno totera kutunula ku kyuma na mafuta ge bakuwadde. Omuwala akuwa matono ku nsimbi zâ€™omuwadde!\nEriyo ate obuwala obumanya abasajja abacamuukirira nga balabye ku bawala abanyirira era aboogera obulungi. Mwattu olukulaba nga bakubuuza, basiimuula ku ndabirwamu nga musajja wattu ogwa amatu, olwo nga bakuwa bo ge baagala sso si ge wasasulidde.\nNammwe abataggwa kwogerera ku masimu newankubadde bakikugaana ku masundiro gâ€™amafuta bababba nnyo. Omukalabakalaba amafuta agamu ayinza nâ€™okugassa mu kadomola, ggwe nâ€™okuulawo mmotoka nga tofuddeeyo kumanya bungi bwâ€™amafuta gâ€™otutte.\nAbantu mwetaaga okuba abeegendereza nga munywa amafuta ne mutakonjera masundiro nti bakuba empewo. Jjukira nti,Â â€œAkalina abiri otega kalabaâ€ .\nBuli lwe mwesuulirayo ogwa nnaggamba ngâ€™omuze gukula. Ababagulizaako mwagala wa kigwo?\nOmuwandiisi ofiisa akola ku nsonga zâ€™ettaka mu ggwanga era omwogezi wâ€™ekitongole kyâ€™ebyettaka mu poliisi\nBbaasi esse 3\nEbyâ€™abayizi 68 basaziddwamu\nAbakazi beekobanye ne bookya omwana wa muggya waabwe\nBamulumirizza okuloga ne bamugoba ku kyalo


Samwiri Akulira ku Weema Entukuvu | Okukkiriza Okwa Nnamaddala\nBISOME MU Afrikaans Albanian American Sign Language Amharic Armenian Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazilian Sign Language Bulgarian Catalan Cebuano Chichewa Chilean Sign Language Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chuvash Cibemba Colombian Sign Language Croatian Cuban Sign Language Czech Danish Dutch Efik English Estonian Ewe Faroese Fijian Finnish French Ga Georgian German Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hungarian Igbo Iloko Indonesian Isoko Italian Italian Sign Language Japanese Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korean Korean Sign Language Kwangal Kwanyama Lhukonzo Lingala Lithuanian Lucholi Luganda Lunda Luo Luswayiri Luswayiri (Congo) Luwalabu Macedonian Macua Malagasy Malayalam Maltese Marathi Mauritian Creole Maya Mexican Sign Language Mixe Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Spanish Sign Language Sranantongo Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Turkish Turkmen Twi Tzotzil Ukrainian Umbundu Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\n‘Yeeyongera Okukula ng’Ali mu Maaso ga Yakuwa’\n1, 2. Kiki ekyali kibaddewo ekyaleetera Samwiri okuyita Abaisiraeri, era lwaki yali yeetaaga okubayamba okukitegeera nti baalina okwenenya?\nSAMWIRI yatunuulira abantu abaali bazze mu lukuŋŋaana. Abaisiraeri baali bazze e Girugaali olw’okuba nnabbi oyo omwesigwa eyali amaze emyaka emingi ng’alamula Isiraeri yali abayise abeeko by’abagamba. Olukuŋŋaana olwo lwaliwo mu Maayi oba mu Jjuuni okusinziira ku kalenda gye tugoberera. Kyali kiseera kya musana era eŋŋaano yali etuuse okukungulwa. Bwe yatandika okwogera, abantu baasiriikirira bawulire ky’abagamba. Naye yandisobodde atya okubatuuka ku mitima?\n2 Abantu baali bakoze ensobi ey’amaanyi. Baali bakalambidde nti bo baagala kabaka gwe basobola okulabako nga tebakiraba nti mu kukola ekyo baali tebasizza kitiibwa mu Katonda waabwe Yakuwa ne mu nnabbi we. Ekyo kyali kiraga nti baali tebakyayagala Yakuwa abe Kabaka waabwe! Samwiri yandibayambye atya okukitegeera nti baali beetaaga okwenenya?\nSamwiri bye yayitamu mu buto bitulaga nti omuntu asobola okuba n’okukkiriza okw’amaanyi ne bwe kiba nti abantu b’alimu beeyisa bubi\n3, 4. (a) Lwaki Samwiri yali tasobola kwerabira ebyo ebyaliwo mu buto bwe? (b) Ebyo bye tusoma ku Samwiri bituganyula bitya?\n3 Samwiri yabagamba nti: “Nkaddiye era mmeze n’envi.” Ebigambo ebyo byali bisobola okuleetera abaali bamuwuliriza okussaayo ennyo omwoyo ku bye yali ayogera. Yagattako nti: “Mbakulembedde okuva mu buto bwange okutuusa kaakano.” (1 Sam. 11:14, 15; 12:2, NW) Wadde nga Samwiri yali akaddiye, yali akyajjukira bye yayitamu mu buto bwe. Okuweereza Yakuwa Katonda n’obwesigwa okuviira ddala mu buto kyamusobozesa okuba n’okukkiriza okw’amaanyi.\n4 Samwiri yalinanga okufuba okunyweza okukkiriza kwe olw’okuba yali mu bantu abataalina kukkiriza era abataali beesigwa. Ne leero kitwetaagisa okufuba ennyo okusobola okuzimba okukkiriza kwaffe olw’okuba ensi gye tulimu ejjudde abantu ababi era abatatya Katonda. (Soma Lukka 18:8.) Ka tulabe ebyaliwo mu bulamu bwa Samwiri okuviira ddala mu buto bwe, ne bye tusobola okumuyigirako.\n‘Yaweerereza mu Maaso ga Yakuwa nga Mwana Muto’\n5, 6. Embeera Samwiri ze yakuliramu zaali za njawulo zitya, era lwaki bazadde be baali bakakafu nti yali ajja kulabirirwa bulungi?\n5 Embeera Samwiri ze yakuliramu zaali za njawulo nnyo bw’ozigeraageranya ku z’abaana abalala. Nnyina bwe yamuggya ku mabeere, oboolyawo nga wa myaka esatu oba ng’asingawo katono, Samwiri yatandika okuweereza ku weema ya Yakuwa e Siiro. Okuva ewaabwe e Laama okutuuka e Siiro waaliwo mayiro ezisukka mu 20. Bazadde be, baamuwaayo aweereze Yakuwa mu ngeri ey’enjawulo. Yali wa kuba Munaziri obulamu bwe bwonna. * Kino kitegeeza nti baali tebamwagala?\n6 Nedda! Baali bakimanyi nti omwana waabwe yali ajja kulabirirwa bulungi ng’ali e Siiro, olw’okuba baali bamulese mu mikono gya Eli Kabona Asinga Obukulu. Ate era n’abakazi abaakolanga emirimu egitali gimu ku weema bandibadde bamufaako.—Kuv. 38:8; Balam. 11:34-40.\n7, 8. (a) Kiki bazadde ba Samwiri kye baakolanga buli mwaka ekyalaga nti baali bamwagala nnyo? (b) Kiki abazadde kye bayinza okuyigira ku bazadde ba Samwiri?\n7 Kaana ne Erukaana tebeerabira mwana waabwe oyo omuggulanda Katonda gwe yali abawadde. Kaana yali asabye Katonda amuyambe afune omwana era ne yeeyama okumuwaayo aweereze Katonda obulamu bwe bwonna. Kaana bwe yagendanga e Siiro buli mwaka, yatwaliranga Samwiri ekizibaawo eky’okwambala ng’aweereza ku weema entukuvu. Samwiri alina okuba nga yasanyukanga nnyo nnyina bwe yagendanga okumulaba. Bazadde be baamuyamba okukiraba nti okuweereza Yakuwa ku weema entukuvu yali nkizo ya maanyi nnyo, era ekyo awamu n’okwagala kwe baamulaganga biteekwa okuba nga byamuyamba okuba omusanyufu.\n8 Waliwo bingi abazadde bye basobola okuyigira ku Kaana ne Erukaana. Abazadde bangi bafaayo nnyo ku byetaago by’abaana baabwe eby’omubiri kyokka ne balagajjalira ebyetaago byabwe eby’omwoyo. Naye bazadde ba Samwiri baakulembeza eby’omwoyo, era eyo ye nsonga lwaki naye yayagala nnyo eby’omwoyo.—Soma Engero 22:6.\n9, 10. (a) Weema entukuvu yali efaanana etya, era enkizo ey’okuweereza mu kifo ekyo ekitukuvu Samwiri yagitwala atya? (Laba n’obugambo obuli wansi.) (b) Egimu ku mirimu Samwiri gye yakolanga ku weema gye giruwa, era abato bayinza batya okumukoppa?\n9 Samwiri bwe yagenda akula, ateekwa okuba nga yatambulangako n’agenda ku busozi obwali okumpi n’e Siiro. Bwe yayimanga eyo n’alengera akabuga ako, ateekwa okuba nga yawuliranga essanyu okulaba weema ya Yakuwa. Weema eyo yali ntukuvu. * Yali yazimbibwa emyaka nga 400 emabega era nga Musa ye yalabirira omulimu gw’okugizimba. Ye yali entabiro y’okusinza okw’amazima mu nsi yonna.\n10 Samwiri yali ayagala nnyo weema ya Yakuwa. Era tusoma nti: “Samwiri n’aweerezanga mu maaso ga Yakuwa nga mwana muto, ng’ayambadde efodi eya kitaani.” (1 Sam. 2:18, NW) Okwambala efodi kyali kiraga nti yali ayambako bakabona abaaweerezanga ku weema. Wadde nga teyali wa mu lunyiriri lwa bakabona, Samwiri alina emirimu gye yakolanga ku weema entukuvu, nga muno mwe mwali okuggulangawo enzigi z’oluggya lwa weema buli ku makya, n’okubaako obulimulimu bw’akolera Eli eyali akaddiye. Wadde nga yali ayagala nnyo okuweereza ku weema, waaliwo ebintu ebibi ebyali bikolebwa mu nnyumba ya Yakuwa ebyamunakuwaza ennyo.\nYakuuma Empisa Ze mu Bantu ab’Empisa Ennyonoonefu\n11, 12. (a) Lwaki Kofuni ne Finekaasi baakola ebibi eby’amaanyi? (b) Bintu ki ebibi ennyo Kofuni ne Finekaasi bye baakolanga ku weema entukuvu? (Laba n’obugambo obuli wansi.)\n11 Ng’akyali mwana muto, Samwiri alina ebintu ebibi ennyo bye yalaba nga bikolebwa. Eli yalina batabani be babiri, Kofuni ne Finekaasi. Samwiri yawandiika nti: “Batabani ba Eli baali baana ba Beriali; tebaamanya Mukama.” (1 Sam. 2:12) Kofuni ne Finekaasi baayitibwa “baana ba Beriali,” ekirina amakulu nti ‘abaana abatagasa,’ olw’okuba baali tebawa Yakuwa kitiibwa. Baali banyooma emitindo gya Yakuwa egy’obutuukirivu, era ekyo kyabaviirako okukola ebibi ebirala bingi.\n12 Emirimu gya bakabona n’engeri ssaddaaka gye zaali zirina okuweebwayo byali birambikiddwa bulungi mu Mateeka. Waliwo ensonga lwaki kyali bwe kityo. Okuwaayo ssaddaaka yali nteekateeka Yakuwa gye yali ataddewo okusobozesa abantu okusonyiyibwa ebibi, bwe batyo babe nga bagwanira okufuna obulagirizi bwe n’emikisa gye. Kyokka Kofuni ne Finekaasi enteekateeka eyo tebaagissaamu kitiibwa, era ne bakabona abalala baagoberera ekyokulabirako kyabwe ekibi. *\n13, 14. (a) Abantu baayisibwanga batya olw’ebintu ebibi ebyakolebwanga ku weema? (b) Eli yalemererwa atya okutuukiriza obuvunaanyizibwa bwe nga kabona era nga taata?\n13 Samwiri ateekwa okuba nga yeewuunyanga nnyo okulaba nga bakabona bakola ebintu ebibi bwe bityo naye nga tewali abagambako. Ateekwa okuba nga yalabanga abantu abatali bamu abajjanga ku weema entukuvu—omwalinga n’abanaku ennyo—nga basuubira nti bajja kuzzibwamu amaanyi mu by’omwoyo, naye ebikolwa ebyo ebibi ne byongera bwongezi kubamalamu maanyi era ne baddayo nga bali mu nnaku etagambika! Ate era ateekwa okuba nga yawulira bubi nnyo bwe yakitegeera nti Kofuni ne Finekaasi baali beebaka n’abakazi abaaweerezanga ku weema, ekintu ekyali kimenya amateeka ga Yakuwa. (1 Sam. 2:22) Oboolyawo yalowooza nti Eli yali ajja kubaako ky’akolawo.\nKiteekwa okuba nga kyanakuwazanga nnyo Samwiri okulaba ebintu ebibi batabani ba Eli bye baakolanga\n14 Eli ye yalina okugonjoola ekizibu ekyo. Olw’okuba ye yali kabona asinga obukulu, ye yali avunaanyizibwa ku ebyo ebyakolebwanga ku weema entukuvu. Ate era olw’okuba ye yali taata wa Kofuni ne Finekaasi, ye yalina okubagolola. Ebyo bye baali bakola byali birumya abalala, era nabo byali bigenda kubaleetera emitawaana. Kyokka Eli obuvunaanyizibwa bwe obwo bwombi yalemererwa okubutuukiriza. Abaana be yabanenyaako katono. (Soma 1 Samwiri 2:23-25.) Baali beetaaga okukangavvula okw’amaanyi. Ebibi bye baali bakola byali bisaana kibonerezo kya kuttibwa!\n15. (a) Bubaka ki Eli bwe yafuna okuva eri Yakuwa? (b) Eli ne batabani be baakyusa mu nneeyisa yaabwe?\n15 Embeera yayonoonekera ddala Yakuwa n’atuuka n’okusindikira Eli nnabbi Bayibuli gw’etetubuulira linnya, amutegeeze omusango gwe yali amusalidde. Yakuwa yagamba Eli nti: ‘Owa batabani bo ekitiibwa okukira nze.’ Era yagamba nti batabani ba Eli abo ababi baali ba kufa ku lunaku lumu, era nti ab’ennyumba ye bandifunye ebizibu bingi, era ne bafiirwa n’enkizo ey’okuweereza nga bakabona. Ebigambo ebyo byaleetera Eli ne batabani be okukyusa mu nneeyisa yaabwe? Bayibuli teraga nti baakyusaamu.—1 Sam. 2:27–3:1.\n16. (a) Bayibuli etubuulira ki ku kukulaakulana kwa Samwiri mu by’omwoyo? (b) Owulira otya bw’osoma ku ebyo ebikwata ku Samwiri? Nnyonnyola.\n16 Ebintu ebyo ebibi byakwata bitya ku Samwiri eyali akyali omuto? Bayibuli etubuulira ku ngeri gye yeeyongera okukulaakulana mu by’omwoyo. Jjukira nti mu 1 Samwiri 2:18 twasomye nti Samwiri ‘yaweerezanga mu maaso ga Mukama nga mwana muto,’ era nga kino yakikolanga n’obwesigwa. Ne bwe yali akyali muto, okuweereza Katonda kyali kikulu nnyo gy’ali. Mu 1 Samwiri 2:21 (NW) tusoma ku kintu ekirala ekisanyusa ennyo. Olunyiriri olwo lugamba nti: ‘Omwana Samwiri yeeyongera okukula ng’ali mu maaso ga Yakuwa.’ Samwiri bwe yagenda akula, enkolagana ye ne Yakuwa yeeyongera okunywera. Okubeera n’enkolagana ng’eyo ne Yakuwa kituyamba okwewala ebintu ebisobola okutwonoona.\n17, 18. (a) Abavubuka bayinza batya okukoppa ekyokulabirako kya Samwiri singa baba mu bantu abeeyisa obubi? (b) Kiki ekiraga nti Samwiri yasalawo okutambulira mu kkubo eddungi?\n17 Olw’okuba kabona asinga obukulu n’abaana be baali bakola ebintu ebibi, kyandibadde kyangu Samwiri naye okweyisa nga bw’ayagala. Abantu abalala, omuli n’abo abali mu bifo eby’obuvunaanyizibwa, bayinza okuba nga bakola ebintu ebibi, naye ekyo tekyandibadde kyekwaso naffe kweyisa mu ngeri y’emu. Leero abavubuka bangi Abakristaayo bakoppa ekyokulabirako kya Samwiri ‘ne beeyongera okukulira mu maaso ga Yakuwa,’ wadde ng’oluusi abantu be babeeramu tebabateerawo kyakulabirako kirungi.\n18 Mikisa ki Samwiri gye yafuna olw’okusalawo okugondera Yakuwa? Tusoma nti: ‘Omwana Samwiri ne yeeyongera okukula n’okuba omuganzi eri Katonda n’eri abantu.’ (1 Sam. 2:26) Abantu abaalina endowooza ennungi baali baagala Samwiri. Yakuwa naye yali amwagala nnyo olw’okuba yali mwesigwa gy’ali. Samwiri ateekwa okuba nga yali mukakafu nti Katonda yandibaddeko ky’akolawo ku bintu ebibi ebyali bikolebwa mu Siiro, era oboolyawo yali yeebuuza ddi ekyo lwe kyandibaddewo. Lwali lumu ekiro, ebibuuzo Samwiri by’ayinza okuba nga yali yeebuuza ne biddibwamu.\n“Yogera; Kubanga Omuddu Wo Awulira”\n19, 20. (a) Nnyonnyola ekyaliwo lumu ekiro nga Samwiri yeebase. (b) Samwiri yali atwala atya Eli? (c) Samwiri yategeera atya eyali amuyita?\n19 Obudde bwali bukyakutte nga n’ettaala ennene ey’omu weema ekyayaka, Samwiri n’awulira omuntu amuyita. Yalowooza nti Eli ye yali amuyita. Mu kiseera ekyo Eli yali akaddiye nnyo era nga kumpi takyalaba. Samwiri yasituka ‘n’adduka mbiro’ n’agenda eri Eli. Omukuba akafaananyi ng’adduka okugenda eri Eli okulaba ky’agamba? Kisanyusa nnyo okulaba nti Samwiri yali agondera Eli era ng’amussaamu nnyo ekitiibwa. Wadde nga waaliwo ensobi Eli ze yali akoze, mu maaso ga Yakuwa yali akyali kabona asinga obukulu.—1 Sam. 3:2-5.\n20 Samwiri yazuukusa Eli n’amugamba nti: “Nzuuno; kubanga ompise.” Naye Eli yagamba nti si ye yali amuyise era n’amugamba addeyo yeebake. Samwiri yaddamu era n’awulira omuntu amuyita omulundi omulala, era n’omulundi omulala, era nga ku buli mulundi yadduka n’agenda eri Eli. Eli yalwaddaaki n’ategeera eyali ayita Samwiri. Yakuwa yali amaze ebbanga nga talina gw’ayolesa wadde gw’awa obubaka okubutegeeza abantu be, era ekyo kyali tekyewuunyisa. Naye kati Eli yakitegeera nti Yakuwa yali azzeemu okwogera n’abantu be okuyitira mu mwana ono! Eli yagamba Samwiri addeyo yeebake era n’amubuulira n’engeri gye yali asaanidde okwanukula ng’awulidde amuyita. Samwiri yaddayo ne yeebaka, era oluvannyuma lw’ekiseera kitono n’awulira amuyita nti: “Samwiri, Samwiri!” Samwiri yaddamu nti: “Yogera; kubanga omuddu wo awulira.”—1 Sam. 3:1, 5-10.\n21. Yakuwa tumuwuliriza tutya leero, era lwaki ekyo kya muganyulo?\n21 Kyaddaaki mu Siiro Yakuwa yali afunyeeyo omuweereza we amuwuliriza. Samwiri yawuliriza Yakuwa obulamu bwe bwonna. Naawe bw’otyo bw’oli? Tetulina kulinda kuwulira ddoboozi liva mu ggulu nga lyogera naffe ekiro. Katonda ayogera naffe bulijjo ng’ayitira mu Kigambo kye, Bayibuli. Gye tukoma okuwuliriza Katonda era ne tukola by’atulagira, okukkiriza kwaffe gye kukoma okweyongera okunywera. Bwe kityo bwe kyali eri Samwiri.\nWadde nga Samwiri yalimu okutya, yategeeza Eli ebyo Yakuwa bye yali amugambye\n22, 23. (a) Ebyo Samwiri bye yali asoose okutya okutegeeza Eli byatuukirizibwa bitya? (b) Kiki ekyaleetera Samwiri okumanyibwa nga nnabbi omwesigwa?\n22 Olunaku olwo lwali lwa byafaayo mu bulamu bwa Samwiri, kubanga olwo lwe yatandika okumanya Yakuwa mu ngeri ey’enjawulo, era n’afuuka nnabbi we era omwogezi we. Okusooka Samwiri yatya okutegeeza Eli obubaka Yakuwa bwe yali amuwadde, kubanga Yakuwa yali amugambye nti bye yali ayogedde ku nnyumba ya Eli byali binaatera okutuukirira. Naye Samwiri yafuna obuvumu n’amubuulira byonna, era Eli yakkiriza Yakuwa kye yali asazeewo okukola. Waayita ekiseera kitono byonna Yakuwa bye yayogera ne bituukirira. Kofuni ne Finekaasi battibwa mu lutalo ku lunaku lwe lumu nga Abaisiraeri balwana n’Abafirisuuti. Eli naye yafa bwe yawulira nti essanduuko y’endagaano yali ewambiddwa.—1 Sam. 3:10-18; 4:1-18.\n23 Samwiri yeeyongera okwekolera erinnya eddungi nga nnabbi omwesigwa. Bayibuli egamba nti ‘Mukama yali naye,’ era nti teyaganya kigambo kya Samwiri na kimu kugwa butaka.—Soma 1 Samwiri 3:19.\n‘Samwiri Yasaba Yakuwa’\n24. Kiki Abaisiraeri kye baakola, era lwaki kyali kibi?\n24 Abaisiraeri baakoppa ekyokulabirako kya Samwiri nabo ne baba bawulize eri Yakuwa? Nedda. Ekiseera kyatuuka ne basalawo nti baali tebakyayagala nnabbi kubakulembera. Okufaananako amawanga amalala, nabo baali baagala babeere ne kabaka. Yakuwa yagamba Samwiri abawe kye baali baagala, kyokka yalina okubalaga nti baali basobezza nnyo. Yakuwa kennyini gwe baali bagaanye okuba kabaka waabwe! Bw’atyo Samwiri yabayita bagende e Girugaali.\nSamwiri yasaba era Yakuwa n’addamu okusaba kwe n’atonnyesa enkuba\n25, 26. Nga bali e Girugaali, Samwiri yayamba atya abantu be okukiraba nti baali bakoze ekibi eky’amaanyi mu maaso ga Yakuwa?\n25 Ka tuddeyo gye twatandikidde nga Samwiri agenda kwogera eri Abaisiraeri e Girugaali. Samwiri eyali akaddiye yabajjukiza engeri gye yali aweerezza Yakuwa n’obwesigwa. Bayibuli etugamba nti: ‘Samwiri yasaba Yakuwa.’ Yasaba Yakuwa atonnyese enkuba.—1 Sam. 12:17, 18, NW.\n26 Enkuba yali esobola okutonnya mu kiseera eky’omusana? Ekyo kyali tekiwulirwangako! Bwe kiba nti waaliwo ababuusabuusa, mu kiseera kitono baakiraba nti bakyamu. Ebire byakwata, kibuyaga n’akunta n’ayonoona eŋŋaano mu nnimiro, eggulu ne libwatuka, era enkuba n’eyiika. Abantu baakwatibwako batya? Bayibuli egamba nti: “Abantu bonna ne batya nnyo Mukama ne Samwiri.” Abantu baamala ne bakiraba nti kye baali bakoze kyali kibi nnyo.—1 Sam. 12:18, 19.\n27. Abo abooleka okukkiriza ng’okwa Samwiri Yakuwa abatwala atya?\n27 Yakuwa, so si Samwiri, ye yaleetera abantu abo ab’emitima emikakanyavu okukitegeera nti baali basobezza. Samwiri yayoleka okukkiriza okw’amaanyi okuviira ddala mu buto bwe, era Yakuwa yamuwa emikisa. Yakuwa takyukanga. Aba wamu n’abantu abalina okukkiriza ng’okwa Samwiri.\n^ lup. 5 Abanaziri baali tebakkirizibwa kunywa kitamiiza kyonna wadde okusalako enviiri. Abasinga obungi baabanga Banaziri okumala ekiseera ekigere, naye abamu, nga Samusooni, Samwiri, ne Yokaana Omubatiza, baali Banaziri obulamu bwabwe bwonna.\n^ lup. 9 Weema entukuvu yali ya nsonda nnya, era nga yakolebwa mu ngoye ennungi ennyo ez’amaliba amagonvu agaali gatonaatoneddwa obulungi. Engoye ezo zaali ziwaniriddwa ku fuleemu ey’embaawo ennungi ennyo ezaali zibikkiddwako ffeeza ne zzaabu. Weema eyo yaliko oluggya era nga nalwo lwa nsonda nnya. Mu luggya mwalimu ekyoto kwe baaweerangayo ssaddaaka. Kirabika oluvannyuma lw’ekiseera, ku mabbali ga weema waazimbibwawo ebisenge ebirala bakabona bye baakozesanga. Samwiri yandiba nga yali asula mu kimu ku bisenge ebyo.\n^ lup. 12 Bayibuli etubuulira ebintu bibiri bakabona bye baakolanga ebiraga nti baali tebawa Yakuwa kitiibwa. Amateeka gaali galambika bulungi ebitundu kabona bye yalinanga okufuna ku nsolo eyabanga eweereddwayo. (Ma. 18:3) Naye bakabona abo ababi tebaakolanga nga bwe kyali kirambikiddwa mu Mateeka. Baatumanga abaweereza baabwe ne bagenda n’ekkabi ne bafumita mu ntamu omwabanga mufumbirwa ennyama ey’ekiweebwayo, era ekitundu kyonna kye lyakwasanga nga bakitwala! Ate era abantu bwe baaleetanga ebiweebwayo byabwe ku kyoto, ng’abaweereza ba bakabona babalagira babawe ennyama embisi nga n’amasavu ag’ekiweebwayo tegannaweebwayo eri Yakuwa.—Leev. 3:3-5; 1 Sam. 2:13-17.\nKiki ekyayamba Samwiri okuba n’okukkiriza okw’amaanyi ng’akyali muto?\nOkukkiriza kwa Samwiri kwamuyamba kutya obutatwalirizibwa mpisa z’abalala embi?\nOkukkiriza kwa Samwiri kwamusobozesa kutya okufuna obuvumu?\nOyinza otya okwoleka okukkiriza okulinga okwa Samwiri?


omusuubuzi awambiddwa e masaka - Radio Simba, The Best Luganda Station in the World !\nomusuubuzi awambiddwa e masaka\nAbatuuze b’e Kyabakuza mu disitulikiti y’e Masaka baguddemu entiisa, abasajja 4 abataategeerekese bwe bazingizza omusuubuzi ne bamuwamba ku mudumu gw’emmundu nga n’abaana be balabanga n’okutuuka kati tamanyiddwaako mayitire.\nAbdul Hamidu Lugemwa 41, yawambiddwa ku ssaawa nga 2:300 ez’akawungeezi ku Lwokutaano bwe yabadde ava ku muzikiti nga yakatuuka awaka.\nWabaddewo emmotoka eyabadde emuvaako emabega era bwe yatuuse awaka ne muvaamu abasajja bana abaabadde mu ngoye ezaabulijjo.\nBaamutadde ku mudumu gw’emmundu ne bamuteekako empingu ne bamussa mu mmotoka ekika kya Noah ne basimbula. Sumayah Nabukwasi mukyala wa Lugemwa omukulu yategeezezza nti bba olwakonkonye ku luggi yabadde agenda okumuggulira ekyaddiridde kuwulira luyogaano.\nYagenze okuggulawo ng’alaba bba bamuzingizza ne bamussa mu mmotoka etaabaddeko nnamba. Lugemwa alina ekyuma ekikuba kasooli e kyabakuza nga kikozesa abantu abasoba mu 20. alina abakyala 4 n’abaana abasoba mu 15 abeetaaga obuyambi okuva lwe yawambibwa. Abemmundu bawambye omusuubuzi w’e Masaka Embeera ku kyuma kye ekya kasooli tetambula bulungi okuva lwe baamukwata.\nMariam Nazziwa mukyala wa Lugemwa omuto ng’ali wamu ne banne yategeezezza nti abaana abamu abalina okudda mu masomero tebanatandika olw’obuzibu bw’ensimbi. Embeera eno ebawalirizza okuddukira ku poliisi e Masaka ne baloopa kyokka tewali kye\nPrevious muhoozi kainerugaba akuziddwa kati lt. gen\nNext abatuuze 200 bagobwa kuttaka e nakawuka


Bukedde Online - Omusuubuzi w'e Bugoloobi eyakwatibwa poliisi akyabuze\nBalaajanidde poliisi ku loole eyagudde mu ...\nABOOLUGANDA lwa Martin Lukwago omu ku basuubuzi mu katale k'e Bugoloobi abaakwatibwa ebitongole by'ebyokwerinda ate munne ne bamukuba amasasi bali mu bweraliikirivu olwa poliisi okugaana okubabuulira gyali.\nMukyala wa Lukwago n'abaana baabwe.\nBaabadde bakulembeddwa Mary Namuyanja mukyala wa Lukwago. Yagambye nti okuva ebitongole by'ebyokwerinda lwe byakwata bbaawe, ku Mmande ya wiiki ewedde tebamukkiriza kumulabako. Yagambye nti ayita mu mbeera mbi n'abaana baabwe kubanga takyasobola kubalabirira.\nAgamba nti batambude ku poliisi ez'enjawulo wamu n'ebitebe by'ebyokwerinda nga baagala okumanya Lukwago gy'ali kyokka bagamba nti tebamumanyi.\nBanne ba Lukwago baakola nabo.\nNamuyanja asabye ab'ebyokwerinda okutwala bbaawe mu kkooti avunaanibwe bw'aba alina omusango gwe yazza kubanga banne bonna be yakwatibwa nabo baabata. John Kazibwe,Ronald Mutebi ne Charles Okumu abamu ku baakwatibwa ne Lukwago balojja embeera embi gye baabayisaamu.\nMary Namuyanja mukyala wa Lukwago\nEbbakuli teerwaze muganzi wange?


Wagira Baganda ba Kristo—Okubuulira! | Ogw’Okusoma\nBISOME MU Albanian American Sign Language Amharic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English Estonian Finnish French Georgian German Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Iban Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Krio Latvian Lithuanian Lucholi Luganda Lunda Lunyankore Luo Luswayiri Luswayiri (Congo) Luvale Luwalabu Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe Mongolian Moore Ndebele (Zimbabwe) Nepali Norwegian Nyaneka Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Romanian Russian Russian Sign Language Samoan Sango Serbian Serbian (Roman) Seychelles Creole Shona Sidama Silozi Sinhala Slovak Slovenian Spanish Sranantongo Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wayuunaiki Wolaita Yoruba Zande Zapotec (Isthmus)\n“Bwe mwakikoleranga omu ku baganda bange bano abasembayo okuba aba wansi, mwakikoleranga nze.”—MAT. 25:40.\nYakuwa atuyambye atya okwongera okutegeera amakulu g’olugero olukwata ku ndiga n’embuzi?\nBaani abaaweebwa obuvunaanyizibwa obw’okubuulira?\nLwaki kino kye kiseera okuwagira baganda ba Kristo?\n1, 2. (a) Ngero ki Yesu ze yagerera mikwano gye ab’oku lusegere? (Laba ekifaananyi waggulu.) (b) Kiki kye tulina okumanya ku lugero olukwata ku ndiga n’embuzi?\nYESU abadde ayogera ne mikwano gye ab’oku lusegere Peetero, Andereya, Yakobo, ne Yokaana. Yaakamala okugera olugero olukwata ku muddu omwesigwa era ow’amagezi, olukwata ku bawala ekkumi embeerera, n’olukwata ku ttalanta. Yesu akomekkereza ng’agera olugero olulala olukwata ku kiseera “Omwana w’omuntu” lw’ajja okulamula “amawanga gonna.” Ng’olugero olwo luteekwa okuba nga lwewuunyisa nnyo abayigirizwa be! Mu lugero olwo, Yesu ayogera ku bibinja by’abantu bibiri, ng’ekimu kirimu abo abalinga endiga ate ng’ekirala kirimu abo abalinga embuzi. Oluvannyuma ayogera ku kibinja eky’okusatu ekirimu abo b’ayita “baganda” ba “Kabaka.”—Soma Matayo 25:31-46.\n2 Okumala ekiseera kiwanvu abantu ba Yakuwa babadde bafuba okwekenneenya ebyo ebiri mu lugero olwo, kubanga bikwata ku bulamu bw’abantu bonna. Mu lugero olwo, Yesu alaga ensonga lwaki abamu bajja kufuna obulamu obutaggwaawo n’ensonga lwaki abalala bajja kuzikirizibwa. Bwe tuba ab’okufuna obulamu obutaggwaawo, tulina okutegeera ebyo Yesu bye yayigiriza era ne tubikolerako. N’olw’ensonga eyo, tusaanidde okwebuuza: Yakuwa atuyambye atya okwongera okutegeera amakulu g’olugero olwo? Lwaki tuyinza okugamba nti olugero olwo lulaga nti kikulu okunyiikirira omulimu gw’okubuulira? Baani abaaweebwa obuvunaanyizibwa obw’okubuulira? Era lwaki kino kye kiseera okuba abeesigwa eri “Kabaka” n’eri abo b’ayita ‘baganda be’?\nYAKUWA ATUYAMBYE ATYA OKWONGERA OKUTEGEERA AMAKULU G’OLUGERO OLWO?\n3, 4. (a) Bintu ki ebikulu bye twetaaga okumanya okusobola okutegeera olugero olukwata ku ndiga n’embuzi? (b) Mu 1881, magazini ya Zion’s Watch Tower yannyonnyola etya olugero olwo?\n3 Okusobola okutegeera obulungi amakulu g’olugero olukwata ku ndiga n’embuzi, tulina okutegeera ebintu ebikulu bisatu: Abo aboogerwako mu lugero olwo, ekiseera eky’okulamula, era n’ensonga lwaki abantu bajja kwawulwawo nti ndiga oba mbuzi.\n4 Mu 1881, magazini ya Zion’s Watch Tower yagamba nti “Omwana w’omuntu,” oba “Kabaka,” ye Yesu. Abayizi ba Bayibuli abaaliwo mu kiseera ekyo baali bagamba nti baganda ba Kristo beebo abalina essuubi ery’okufuga naye nga kw’ogasse n’abantu bonna abajja okubeera ku nsi oluvannyuma lw’okufuuka abatuukiridde. Baali balowooza nti okwawulawo abantu nti ndiga oba nti mbuzi kijja kubaawo mu Myaka Olukumi egy’Obufuzi bwa Kristo. Era baali bagamba nti abantu abajja okulamulwa nti ndiga beebo abanaaba bakoledde ku tteeka lya Katonda ery’okwagala.\n5. Mu 1923, tweyongera tutya okutegeera amakulu g’olugero olukwata ku ndiga n’embuzi?\n5 Mu 1923, Yakuwa yayamba abantu be okwongera okutegeera amakulu g’olugero olwo. Magazini ya Watch Tower eya Okitobba 15, 1923, yakiggumiza nti “Omwana w’omuntu” ye Yesu. Kyokka yakozesa ebyawandiikibwa ebitali bimu okulaga nti baganda ba Kristo beebo abajja okufugira awamu naye mu ggulu, era n’eraga nti endiga beebo abalina essuubi ery’okubeera ku nsi nga bafugibwa Obwakabaka bwa Kristo. Ate magazini eyo yayogera ki ku kiseera abantu lwe bandyawuddwawo nti ndiga oba mbuzi? Yagamba nti okuva bwe kiri nti mu Myaka Olukumi egy’Obufuzi bwa Kristo baganda ba Kristo bajja kuba mu ggulu nga bafugira wamu naye, tekijja kwetaagisa bantu ku nsi kubayamba. N’olwekyo, tekisoboka kuba nti okwawulawo abantu nti ndiga oba nti mbuzi kujja kubaawo mu Myaka Olukumi egy’Obufuzi bwa Kristo. Ate era magazini eyo yalaga nti abo abandiramuddwa nti ndiga beebo abakiraze nti bakkiriza Yesu okuba Mukama waabwe era nga n’essuubi lyabwe balitadde mu Bwakabaka bwe.\n6. Mu 1995, tweyongera tutya okutegeera amakulu g’olugero olukwata ku ndiga n’embuzi?\n6 Okusinziira ku nnyinnyonnyola eyo, abantu ba Yakuwa baatandika okulowooza nti okulamula abantu nti ndiga oba nti mbuzi, kwandibaddewo mu kiseera kyonna eky’enkomerero, nga kino kyandisinzidde ku ngeri abantu gye bandyeyisizzaamu nga babuuliddwa amawulire amalungi. Kyokka, mu 1995, engeri gye twali tutegeeramu amakulu g’olugero olwo yakyuka. Magazini ya Watchtower eya Okitobba 15, 1995, yageraageranya ebigambo bya Yesu ebiri mu Matayo 24:29-31 (soma) n’ebyo ebiri mu Matayo 25:31, 32. (Soma.) * Yawunzika etya? Yagamba nti: “Okwawulawo endiga n’embuzi kwa kubaawo mu kiseera eky’omu maaso, oluvannyuma ‘lw’ekibonyoobonyo’ ekyogerwako mu Matayo 24:29, 30 okutandika era ng’Omwana w’Omuntu ‘ajjidde mu kitiibwa kye.’ . . . Mu kiseera ekyo, Yesu ajja kulamula abantu bonna, era azikirize enteekateeka y’ebintu eno.”\n7. Kati tutegeera tutya olugero olukwata ku ndiga n’embuzi?\n7 Leero, tutegeera bulungi amakulu g’olugero olukwata ku ndiga n’embuzi. “Omwana w’omuntu” ye Kabaka Yesu. “Baganda” ba Yesu be basajja n’abakazi abaafukibwako amafuta, abajja okufugira awamu naye mu ggulu. (Bar. 8:16, 17) ‘Endiga n’embuzi,’ zikiikirira abantu ab’amawanga gonna. Bano tebaafukibwako mwoyo mutukuvu. Kati ate okulamula abantu nti ndiga oba nti mbuzi kubaawo ddi? Okulamula okwo kujja kubaawo ng’ekibonyoobonyo ekinene kinaatera okuggwaako. Ate kiki ekinaasinziirwako okulamula abantu nti ndiga oba nti mbuzi? Ekyo kijja kusinziira ku ngeri gye bayisaamu baganda ba Kristo abaafukibwako amafuta nga bakyali ku nsi. Ng’enkomerero y’ensi eno egenda yeeyongera okusembera, nga kitusanyusa nnyo okuba nti Yakuwa atuyambye okwongera okutegeera amakulu g’olugero olwo awamu n’amakulu g’engero za Yesu endala eziri mu Matayo essuula 24 ne 25!\nOLUGERO OLWO LULAGA LUTYA NTI OMULIMU GW’OKUBUULIRA MUKULU NNYO?\n8, 9. Lwaki abo abalinga endiga bayitibwa “abatuukirivu”?\n8 Mu lugero olukwata ku ndiga n’embuzi Yesu tayogera butereevu ku mulimu gw’okubuulira. Naye lwaki tusobola okugamba nti olugero olwo lulaga nti omulimu gw’okubuulira mukulu nnyo?\n9 Okusookera ddala, kikulu okukijjukira nti Yesu akozesa lulimi lwa kabonero. Kya lwatu nti mu lugero olwo, Yesu tayogera ku kwawulawo ndiga eza bulijjo ku mbuzi eza bulijjo. Mu ngeri y’emu, Yesu era yali tagamba nti buli muntu anaalamulwa okuba endiga alina kuba nga yawa baganda be emmere, yabawa eby’okwambala, yabajjanjaba nga balwadde, oba nti yabalambula nga bali mu kkomera. Mu kifo ky’ekyo, yali alaga endowooza abo abali ng’endiga gye bandibadde nayo eri baganda be. Abo abalinga endiga yabayita “abatuukirivu” kubanga bakkiriza nti Yesu alina baganda be abaafukibwako amafuta abakyali ku nsi era bafuba okubayamba mu nnaku zino ez’oluvannyuma.—Mat. 10:40-42; 25:40, 46; 2 Tim. 3:1-5.\n10. Abo abalinga endiga bayinza batya okuyamba baganda ba Kristo?\n10 Eky’okubiri, Yesu bwe yagera olugero olukwata ku ndiga n’embuzi, yali ayogera ku ebyo ebyandibaddewo mu mafundikira g’enteekateeka eno ey’ebintu. (Mat. 24:3) Ng’ekyokulabirako, yagamba nti: “Amawulire gano amalungi ag’obwakabaka galibuulirwa mu nsi yonna etuuliddwamu.” (Mat. 24:14) Ate bwe yali tannagera lugero olukwata ku ndiga n’embuzi, yasooka kugera lugero olukwata ku ttalanta. Nga bwe twalaba mu kitundu ekyayita, Yesu yagera olugero olwo okulaga nti abayigirizwa be abaafukibwako amafuta, “baganda” be, balina okwoleka obunyiikivu mu mulimu gw’okubuulira. Kyokka, abaafukibwako amafuta abakyaliwo ku nsi batono nnyo, so ng’ate omulimu gwe balina okukola ogw’okubuulira mu ‘mawanga gonna’ ng’enkomerero tennatuuka munene nnyo. Olugero olukwata ku ndiga n’embuzi lulaga nti abaafukibwako amafuta bandibadde bayambibwa. N’olwekyo, engeri esinga obukulu abo abalinga endiga gye basobola okuyambamu baganda ba Kristo kwe kubawagira mu mulimu gw’okubuulira. Naye kiki ekizingirwa mu kubawagira? Tekimala kubawagira buwagizi mu by’ensimbi oba okubazzaamu obuzza amaanyi okwenyigira mu mulimu gw’okubuulira. Waliwo ekisingako awo abo abalinga endiga kye balina okukola.\nBAANI ABALINA OKUBUULIRA?\n11. Kibuuzo ki kye tuyinza okwebuuza, era lwaki?\n11 Leero, abayigirizwa ba Yesu bawera obukadde munaana, naye abasinga obungi ku bo ba ndiga ndala. Bo tebaaweebwa ttalanta Yesu ze yawa abaddu be abaafukibwako amafuta. (Mat. 25:14-18) Kati ekyebuuzibwa kiri nti, ‘Ddala ekiragiro ky’okubuulira kikwata ne ku b’endiga endala?’ Weetegereze ezimu ku nsonga lwaki nabo kibakwatako.\n12. Ebigambo bya Yesu ebiri mu Matayo 28:19, 20 bituyigiriza ki?\n12 Yesu yalagira abayigirizwa be bonna okubuulira. Oluvannyuma lw’okuzuukira, Yesu yagamba abagoberezi be okufuula abantu abayigirizwa, nga babayigiriza okukwata “ebintu byonna” bye yalagira. Mu bintu byonna bye yalagira mwe muli n’omulimu gw’okubuulira. (Soma Matayo 28:19, 20.) N’olwekyo, abayigirizwa ba Kristo bonna balina okubuulira, ka babe nga balina ssuubi lya kugenda mu ggulu oba lya kubeera ku nsi.—Bik. 10:42.\n13. Kiki kye tuyigira ku kwolesebwa Yokaana kwe yafuna, era lwaki?\n13 Ekitabo ky’Okubikkulirwa kiraga nti omulimu gw’okubuulira gulina okukolebwa abaafukibwako amafuta n’abalala. Yesu yawa omutume Yokaana okwolesebwa okukwata ku ‘mugole,’ nga bano be baafukibwako amafuta 144,000 abajja okufugira awamu ne Kristo mu ggulu, nga bayita abantu ‘batwale amazzi ag’obulamu buwa.’ (Kub. 14:1, 3; 22:17) Amazzi gano gakiikirira enteekateeka Yakuwa z’akoze okununula abantu okuva mu kibi n’okufa ng’asinziira ku ssaddaaka y’ekinunulo kya Kristo. (Mat. 20:28; Yok. 3:16; 1 Yok. 4:9, 10) Ekinunulo y’emu ku njigiriza enkulu ennyo eziri mu bubaka bwe tubuulira, era ng’abaafukibwako amafuta be bawomye omutwe mu mulimu ogw’okuyamba abantu okuyiga ebikwata ku kinunulo era n’okukiganyulwamu. (1 Kol. 1:23) Naye ate mu kwolesebwa, Yokaana alaba abalala, abatali mu kibinja ky’omugole. Nabo balagirwa okuyita abalala nti, “Jjangu!” Bagondera ekiragiro ekyo era ne bayita n’abalala okunywa amazzi ag’obulamu. Ekibinja kino eky’okubiri beebo abalina essuubi ery’okubeera ku nsi. N’olwekyo, okwolesebwa kuno kulaga bulungi nti abo bonna abakkiriza okuyitibwa nti “jjangu” balina obuvunaanyizibwa okubuulira n’abalala.\n14. Kiki ekizingirwa mu kugondera “etteeka lya Kristo”?\n14 Abo bonna abafugibwa “etteeka lya Kristo” balina okubuulira. (Bag. 6:2) Abaweereza ba Yakuwa bonna batambulira ku mitindo gye gimu. Ng’ekyokulabirako, Yakuwa yagamba Abaisiraeri nti: “Etteeka erinaafuganga Omuisiraeri lye linaafuganga n’omugwira abeera mu mmwe.” (Kuv. 12:49, NW; Leev. 24:22) Abakristaayo tebali wansi w’Amateeka ga Musa. Naye, ka tube nga tuli Bakristaayo abaafukibwako amafuta oba nedda, ffenna tuli wansi ‘w’etteeka lya Kristo.’ Etteeka eryo lizingiramu ebintu byonna Yesu bye yayigiriza. Ekimu ku bintu ebikulu Yesu bye yayigiriza kwe kuba nti abagoberezi be booleka okwagala. (Yok. 13:35; Yak. 2:8) Engeri esingayo obulungi gye tuyinza okulaga nti twagala Katonda, Kristo, ne bantu bannaffe kwe kwenyigira mu mulimu gw’okubuulira amawulire amalungi ag’Obwakabaka.—Yok. 15:10; Bik. 1:8.\n15. Lwaki tuyinza okugamba nti Yesu yalagira abagoberezi be bonna okubuulira?\n15 Oluusi ebigambo Yesu bye yagambanga abantu abatono byali bikwata ku bangi. Ng’ekyokulabirako, Yesu yakola endagaano y’Obwakabaka n’abayigirizwa be 11, naye endagaano eyo ekwata ku baafukibwako amafuta bonna 144,000. (Luk. 22:29, 30; Kub. 5:10; 7:4-8) Ate era Yesu bwe yamala okuzuukira, yalabikira abagoberezi be abatonotono n’abalagira okubuulira. (Bik. 10:40-42; 1 Kol. 15:6) Wadde kyali kityo, abayigirizwa be bonna abeesigwa abaaliwo mu kyasa ekyasooka baagondera ekiragiro ekyo. (Bik. 8:4; 1 Peet. 1:8) Mu ngeri y’emu, tewali n’omu ku babuulizi b’Obwakabaka obukadde omunaana Yesu gwe yali ayogeddeko naye. Wadde kiri kityo, bonna bakimanyi nti balina okukkiririza mu Kristo era ne booleka okukkiriza okwo nga beenyigira mu mulimu gw’okubuulira.—Yak. 2:18.\nKINO KYE KISEERA OKUWAGIRA BAGANDA BA KRISTO\n16-18. Ab’endiga endala bayamba batya baganda ba Kristo, era lwaki kino kye kiseera okukola ekyo?\n16 Olw’okuba Sitaani akimanyi nti asigazza “akaseera katono,” akola kyonna ekisoboka okulwanyisa baganda ba Kristo abaafukibwako amafuta abakyaliwo ku nsi. (Kub. 12:9, 12, 17) Wadde kiri kityo, abaafukibwako amafuta beeyongedde okuwoma omutwe mu mulimu gw’okubuulira ogukolebwa ku kigero ekitabangawo mu byafaayo. Tewali kubuusabuusa nti Yesu ali wamu nabo era abawa obulagirizi.—Mat. 28:20.\n17 Ab’endiga endala bagitwala nga nkizo okuwagira baganda ba Kristo mu mulimu gw’okubuulira ne mu ngeri endala ezitali zimu. Ng’ekyokulabirako, bawaayo ssente okuwagira omulimu gw’Obwakabaka, bayamba mu mulimu gw’okuzimba Ebizimbe by’Obwakabaka, Ebizimbe Ebituuza Enkuŋŋaana Ennene, ne ofiisi z’amatabi, era bagondera n’abo “omuddu omwesigwa era ow’amagezi” b’alonze okutwala obukulembeze.—Mat. 24:45-47; Beb. 13:17.\nAbo abalinga endiga bawagira baganda ba Kristo mu ngeri ezitali zimu (Laba akatundu 17)\n18 Mu kiseera ekitali kya wala, bamalayika bajja kuta empewo ez’okuzikiriza ez’ekibonyoobonyo ekinene. Ekyo bajja kukikola nga baganda ba Kristo bonna abanaaba bakyali ku nsi bamaze okuteekebwako akabonero akasembayo. (Kub. 7:1-3) Olutalo Kalumagedoni bwe lunaaba terunnatandika, abaafukibwako amafuta bajja kutwalibwa mu ggulu. (Mat. 13:41-43) N’olwekyo, kino kye kiseera abo bonna abaagala okulamulwa nti ndiga okweyongera okuwagira baganda ba Kristo.\n^ lup. 6 Okumanya ebisingawo ebikwata ku lugero luno, laba ekitundu “Oliyimirira Otya mu Maaso g’Entebe y’Omulamuzi?” ne “Ebiseera eby’Omu Maaso Binaaba Bitya eri Endiga n’Embuzi?” mu Watchtower eya Okitobba 15, 1995.


Bukedde Online - Eklezia mu Ssaza ekkulu ery'e Kampala egabidde Abakrisitu ente\nEklezia mu Ssaza ekkulu ery'e Kampala egabidde Abakrisitu ente\nEkiri mu mwoleso gwa Harvest Money Expo ol...\nEklezia mu Ssaza ekkulu ery'e Kampala egabidde Abakristu ente, embuzi n'embizzi balunde okusobola okwegobako obwavu.\nAbakristu abeegattira mu kibiina kya Caritas okuva mu bigo eby'enjawulo mu Kampala be baaweereddwa ebisolo eby'okulunda ng'emu ku nkola Klezia mw'eyita okukulaakulanya abantu baayo n'okwongera okunyweza eddiini.\nOmukolo gw'okugaba ensolo zino gwabadde ku kigo ky'e Buyege mu disitulikiti y'e Wakiso era abantu mu maka 36 e Buyege, Nansana, Gayaza, Kira ne Mwereerwe be baaweereddwa ebisolo eby'olulyo.\nKu mukolo guno omugenyi omukulu yabadde dayirekita wa Caritas mu Ssaza ly'e Kampala, John Musumba eyakwasizza Abakrisitu ensolo zaabwe.\nYagambye nti, abantu bakyetaaga okuyamba wabula ng'ekisinga obukulu kusooka kubasomesa ku ngeri y'okubirabirira nga lwe banaasobola okutumbula eby'obulimi n'obulunzi mu ggwanga.\nJames Mutebi, omukwanaganya w'ekitongole kino yagambye abaafunye ebisolo nga bwe basaanidde okufaayo ku nsolo ezaabaweereddwa awatali kwekwasa kuba zaagemeddwa ng'omulunzi yeetaaga kintu kimu kuzirabirira zisobole okuzaala ate afune amagoba.\nYategeezezza nti, mu kiseera kino nga bali mu byobulimi n'obulunzi, balina n'enteekateeka egenda okutandika ey'okuweerera abaana ku bwereere okuva mu pulayimare okutuuka ku yunivasite.\nSSAZA LYA KAMPALA\nFr. John Musumba\nKatikkiro Walusimbi akubirizza Abaganda


Abantu 1,000 abeesenza ku ttaka ly'ekibira e Ssembabule bagobeddwa\nAbatuuze abasoba mu 1,000 mu ggombolola y’e Ntuusi ne Lwemiyaga mu disitulikiti y’e Ssembabule basattira oluvannyuma lwa Gavumenti okubalaalika nga bw’egenda okubagoba ku ttaka ly’ebibira kwe beesenza Kigambibwa nti mu myaka 20, egiyise abantu beesenza ku ttaka ly’ekibira nga waliwo n’abaafuna ebyapa.\nDisitulikiti y’e Ssembabule ng’ekulembeddwa omubaka wa Pulezidenti, Henry Baguma bamaze ebbanga nga basisinkana abali ku ttaka lino nga babalabula okulivaako kyokka ne bagaana.\nKigambibwa nti bannabyabufuzi be babadde babagumya nga bwe batayinza kubagoba ku ttaka lino ng’abamu bazimbyeko amayumba ag’ebbeeyi n’amaduuka mu kabuga k’e Lumegere.\nKu ttaka lino kuliko amayumba g’abatuuze agawerako okuli n’amaka galikwoleka aga munnamagye eyawummula Lt. Tom Asiimwe, ffaamu n’ennimiiro.\nKu Lwokubiri lwa wiiki eno, abakungu okuva mu kitongole ky’ebibira nga bali ne Baguma baagenze mu kifo kino n’ebiwandiiko ebigoba aabaliku ttaka lino.\nStephen Bagonza nga y’akwasisa amateeka mu kitongole kino yabawadde ennaku 21 nga bavudde ku ttaka lino n’abalabula nti anaajeemera ekiragiro kino bagenda kumutwala mu kkooti avunaanibwe okusaanyawo ebibira.\nAbatuuze abamu baatadde emikono ku kiwandiiko ekibagoba ku ttaka kyokka abalala ne bagaana nga bagamba nti baagala babaweeyo akaseera basobole okuggyako ebintu byabwe. Kyokka abamu bakulaba ng’okubanyigiriza.


Mukomye okufumbiza abaana abato e Sembabule, Kwagala Tumusiime – Watchdog Uganda\n4th December 2019 at 11:21\nAgnes Kwagala Tumusiime akulira abakyala mu Gombolola ye Lugusuulu\nABAZADDE Disitulikiti ye Sembabule bakubiriziddwa okukomya okufumbiza abaana abato ne kigendererwa eky’okufuna ebintu.\nSsentebe wa bakyala ba NRM mu gombolola ye Lugusuulu Agnes Kwagala Tumusiime yeyakangudde ku ddoboozi, bwe yabadde ku ssomero lya Progressive Primary school elisangibwa e Ntuusi, ku mukolo ogwategekeddwa abalikulira omwabadde okuwummuza abayizi saako n’okusonda ensimbi ezinayambako okumaliriza ebizimbe bye essomero lino.\nTumusiime yagambye nti e Sembabule abazadde basusizza okwagala ebintu ebyamangu mu baana baabwe ab’obuwala, olumu ne batuuka n’okusalawo okubagabira abasajja abakulu ne kigendererwa eky’okubakaka okwetaba mu bufumbo bwe bateyagalidde, nagamba nti kye bandikoze kwe kubayambako okumaliriza emisomo gyabwe, oluvanyuma ne bafumbirwa nga bamaze okukula obulungi.\nYanyonyodde nti kino tekikoma ku kubonyabonya baana bokka wabula kireetawo n’okuzingamya ebyenkulakulana mu kitundu kye Sembabule, kubanga abaana abasomyeko bafuuse batono nga kati emirimu gya Gavumenti gifunibwa bantu balala abatali ba mu kitundu.\nAyagala okuvuganya ku kifo ky’omubaka omukyala e Sembabule Agnes Kwagala Tumusiime\n“Tulina okwekemba bakyala banange tuwerere abaana baffe abawala basobole okusoma bamaleko, temuggwamu maanyi naffe tusobola okubaako kye tukolera abaana baffe yadde olumu abasajja baffe tebafaayo nnyo” Tumusiime bwe yagambye.\nYategezezza nti abazadde balina okukimanya nti omwana bwakula era naasoma bulungi era afuna omusajja omulungi saako ne bintu ebingi okusinga nga akyali muto.\nWano we yasinzidde era naalangirira nga bwe yesowoddeyo okuvuganya ku kifo ky’omubaka omukyala akiikirira Disitulikiti ye Sembabule mu Palimenti era naasaba abantu okumuwagira afune ekifo kino.\nEkifo kino mu kiseera kino kirimu Hon Hanifah Kawooya naye nga kigambibwa nti yandikyabuulira gye bujjako n’avuganya e Mawogola South ewa Hon Jimmy Sekabiito.\n'They didn't inform us', says Police as they arrest Besigye, Lukwago over parallel Anti-Corruption Walk


Okwagala atakwagala n’okwagalibwa gw’otayagala – ababaka\nHome Topic Okwagala atakwagala n’okwagalibwa gw’otayagala\nOkwagala atakwagala n’okwagalibwa gw’otayagala\nHome › Forums › Culture, Edutainment and Pure Fun › Mutaayi / Best Buddy › Okwagala atakwagala n’okwagalibwa gw’otayagala\nOctober 14, 2008 at 10:37 am #17377\nOkwagala atakwagala n’okwagalibwa gw’otayagala olowooza kiruwa ekisinga okunyiga omutima?\nOctober 14, 2008 at 7:32 pm #19935\nNze nfunda nokwagalibwa gwesagala , omutima gwange sagala kugusaako gawundu gesisobola kutukako kunyiga, kasita gwemba sagala asigala gyaali kuba teri kikoyesa nga kwekweeka muntu nga tomuliiko , ate nga ye akwemaliddeko oluusi oyagala okubeera polite omugambe nti nze siri mu line yaabo abakufa notandika okumwegayirira ngo musongera kubugugu bwewettisse asobole okweyongerayo .\nnaddala bwakusanga ngozibuwalirwa okumenya omutima gwe ngo mubulira amazima.\nOludda olulala teri kikwaasa busungu nga kwagala muntu nga ye yelowooza nti ali almighty wa waggulu nnyo omukwaano gwo nga laba talina gyagutwaala, akulaba nga ali ku class eya wansi kuyye , atya mikwano gye okumanya nti omwagala, songa kabe kasinge mikwano gye bwagikuba amabega nga akweyambisa mungeri ematiza omubiri gwe, naye bwawulira akakuba nga kusindika wala eri baleme kumusanga nti ali naawe, kabe kasinge nga aba amaze nokukirangirira nga bwomwesibako nga te ye takwagala, nolaba bweyekomba amangu engalo baleme kumutegeera nti omukono yabadde yagukubye dda mu kibya.\nOwengeri eno aba yetaaga kimu kyokka to bitch slap and go Rambo on him.\nOctober 15, 2008 at 8:44 am #19947\nKalibattanya ggwe wandisoose okutubulira ebibyo. Ssi kutukubirawo kibuuzo nokalya. Kale katukole obuntu bulamu tukiddemu ekibuuzo kyo. Yye oba lwaki abantu twagala nnyo okwogera ku nsonga z’omukwano?\nOkwagala omuntu atakwagala kiruma ssebo, naye ekirungi ekikiriko wakiri ggwe oyinza okwe controlling-a. Bwolaba nga munno gw’oyagala era gwoyagaliza obulungi nga ate otandise kumukooya, oyinza okusalawo okumulekera eddembe. Ekireeta obuzibu lye ssuubi eryo, mbu anamanya omukwano gwo bweguli ogwe kimmemmette, nakkiriza okuguyingiramu. Oluusi wabeerawo nokwemanya nti nga angaana atya nze? Nze tebangaana! Songa ate ggwe bulijjo ogaananga abalala.\nEbyo byebikulema okussako ekipimo, nga olwo ofuuse owo omutawana.\nKati su side yokwagalibwa atakwagala, nga ebyobuntu bulamu bigaanye okumatiza munno nti mumutima gwo talimu. Awo nga atandise okufuuka omutawaana. Kyaava akulundanga bute. Kyaava akola obujja, n’alowoozesa gwoyagalana naye nti obaliga. Oluusi ayagadde n’okumukolako obulabe. Abakazi tumanyi nokukaaba. Abasajja begayiriira, bamanyi nokufukamira nebamyuuka namaaso. Ate waliwo bannaffe abamawanga agamu abasindika nebiteega bikuleete lwa mpaka, bwooba obadde okyabiyita bya kubalaata.\nNedda, mmala gagala atanjagala, nesagalibwa gwesagala.\nOctober 15, 2008 at 12:36 pm #19953\nTewali musajja atayagala bakazi bamwagale, nabeera nga yeloboza, nga buli lwayagala yemala eggoga. Bangi kitwagaza okufuna sente, okwambala obulungi, ebitiibwa … Ekizibu ekiri ku kukwaana abakazi, bangi tebakkiririzaawo. Basooka nebageeganya nomwaka omulamba, nokusukka wo ate bwebamala nebakkiriza. Waliwo nabefuula hard to get, okunyumisa akazannyo. Bwatakukooya kumala bbanga ddene nnyo, bwakkiriza zibeera fireworks. Ekibi kizibu okumanya enjawulo. Akakodyo kali mu kwesenda abo abalina emotional insecurity, nga bwebagamba nti hell knows no evil like a woman scorned. Omukazi omutawanyako ebiri nga yagenze dda ku basawo. Komala nogenda ewuwe olwo lumu luti, nga ojja kubirya ebiragala, obinywe, obinaabe, ate yenna nabyewereba nga mmu byo mwowugira. Naye bbo abakyala bwebanyiga ayinza nokukusindikira abazigu. Naye abo bebatono, ate bangu bakumanya nobetegula. Nze nnondawo banjagale bangi, benjagala nebesagala. Laba ba film stars sente zebakola mu kwagalibwa abakazi?\nOctober 19, 2008 at 10:16 am #19987\nNasomako mu mawulire omusajja eyasobya ku mwana wo mukazi omuto kubanga omukazi yali agaanye okwagalana naye. Ewa Senga wange eyo e Semuto – Bulemezi waliyo nomukazi eyasindikira muka omusajja amayembe namutta kubanga bba womukazi oyo yagaana okumwagala. Naye ogwo bannange gubeera mukwano? Kubanga ogwo bwegubera mukwano, nedda sagala. Naye nze bwenjagala omuntu nebwaaba tanjagala ndowoza aganyulwa. Mberanga omuwala eyayagala nga mwanyize natuwanga ebintu mu dduka lya kitaawe kate alisule.


Bukedde Online - Abadde amenya amayumba g'abatuuze n'ababba alula\nAbadde amenya amayumba g'abatuuze n'ababba alula\nNRM yeddiza Njeru, FDC n'etwala Lugazi\nEyatemudde mukwano ggwe n'amubbako omwana ...\nOMUVUBUKA eyakwatiddwa ku gw'okumenya amayumba g'abantu yeewaddeko obujjulizi ng'enju gye yasoose okumenya bwetabaddemu bintu bya bbeeyi ate endala kkufulu yamulemesezza.\nWasswa nga bamuyingiza akaduukulu.\nOMUVUBUKA eyakwatiddwa ku gw'okumenya amayumba g'abantu yeewaddeko obujjulizi ng'enju gye yasoose okumenya bwetabaddemu bintu bya bbeeyi ate endala kkufulu yamulemesezza. Olwo abantu baabadde bamukubye nga yenna atonnya musaayi era olwamutuusizza ku poliisi ye yeggulidde akaduukulu ng'atya abantu okumuddamu okumukuba.\nIvan Wasswa ye yawonye okuttibwa abatuuze b'omu Ssebina Zooni e Kawempe abaamulumirizza okubalabiriza nga bagenze okulonda n'amenya amayumba gaabwe.\nWasswa yagambye nti yali akolera Tanzania omulimu ne guggwaawo kwe kudda kuno nga kati ali mu mbeera ya kweyiiya. Yategeezezza nti yamenye ennyumba ssatu ng'emu mwe yasanze ebintu bye yabbye n'abitunda.\nFrank Ayo akulira poliisi y'oku Kaleerwe yategeezezza nti Wasswa baasooka ne bamukwata n'ayimbulwa ng'akakasizza abaserikale obutaddamu kubba nga ku luno agenda kutwalibwa mu kkooti avunaanibwe kubanga abatuuze bazze bamwemulugunyako.\nPpaakingi za mmotoka zirimu ssente eziwera\nAkalulu k'e Kisoro Bobi akanoonyezza ne mukyala we\nMaama wa Bro Ronnie ayambalidde Omusumba Ssennyonga\nGavumenti evuddeyo ku bantu abakwatibwa\nBannamagye Pulezidenti be yasindika mu poliisi tebayingiranga mu ofiisi\nPoliisi etandise okunoonyereza ku bazze bawambibwa


Bukedde Online - Sheebah yeetondedde nnyina olw’ennyambala ye\nMuseveni bamuwadde omudaali\nOmukazi afiiridde mu ddwaaliro e Kaliisizo...\nSHEEBAH Karungi yeetondedde nnyina olw’engeri gy’ayambalamu ku siteegi n’agamba nti takikola lwa kwagala wabula embeera gy’akoleramu y’emuwaliriza.\nSheebah bw’atera okwambala.\nSheebah eyabadde omukkakkamu yasoose kufukamira wansi ne yeebaza nnyina Kabazungu okumukuza wamu ne baganda be abalala mukaaga wadde nga baayita mu mbeera ey’okutoba ennyo (yali akolera mu kkampuni ya mmwaanyi ng’afuna omusaala gwa 2,000/-). “Nkimanyi kikutwalidde ebbanga okutegeera ebintu bino bwe mbikola naye nkwebaza okutegeera obwongo bwange n’ebinvaamu eky’ennyambala n’otokitwala nga nsonga nkulu.” Sheebah bwe yayogedde ng’afukamidde.\nSheebah ng’afukamidde okwetondera nnyina.\nSheebah omu ku bayimbi abamanyiddwa okwambala enkunamyo yagasseeko nti, “mmaze ebbanga nga maama munnyonyola nti siyita bwereere ng’abantu abamu bwe balowooza.\nMunda nteekamu obugoye nga busatu obufaanana omubiri gwange era olumu bw’abeerawo mbumulaga akakase nti kye njogerako kituufu.” Okwogera bino yabadde ku Pearl Of Africa Hotel ku mukolo kwe yatongolezza bizinensi ye ey’okukola ppaadi.\nAsoomoozezza abayimbi okwetandikirawo emirimu Sheebah asoomoozezza bayimbi banne okweyambisa ebitone byabwe okwekulaakulanya n’okutegekera obulamu bwabwe obw’omu maaso.\nAbawadde amagezi obutamala gajaajaamya ssente ze baba bafunye kubanga okuyimba kulinga sizoni era si mulimu gwa buli lunaku. Yabakubirizza okufaayo okwetandikirawo emirimu emirala bakomye okusabiriza. “Mukama abadde mulungi gyendi, mu myaka 10 gye mazze nga ndi muyimbi ow’erinnya nfunye obuwagizi obw’amaanyi era abantu bampadde ssente kwe kusalawo okubaako bizinensi endala gye ntandikawo okwetegekera obulamu bwange obw’omu maaso.\nKabazungu (wakati) maama wa Sheebah ng’atudde ne nnyina omuto (ku ddyo).\nKabazungu (wakati) maama wa Sheebah ng’atudde ne nnyina omuto (ku ddyo). Sheebah bw’atera okwambala. Bya MOSES NSUBUGA POLIISI ya Jinja Road eyimbudde abavubuka 11 be yakutte nga bateeberezebwa nti be baakubye Bebe Cool obucupa mu kivvulu kya Cindy Sanyu e Lugogo ku Lwomukaaga. Okuyimbulwa kyaddiridde Bebe okubasonyiwa n’agamba nti ayagala babeere ekyokulabirako eri bavubuka bannaabwe abeeyisa bwe bati nga bagufudde muze okukuba abayimbi abawagira NRM obucupa mu bivvulu. Ekyokulabirako Bebe ky’ayogerako kya kubasonyiwa gusoose ate ogusembye nti bwe baliddamu ne bakwatibwa basibira Luzira. Bebe eyabadde ku poliisi ya Jinja Road ku Lwokubiri, yabuuliridde abavubuka bano ng’abasinga baategeezezza nga bwe batalina mirimu nti babe bagumiikiriza kubanga ne bwe giba mirimu bajja kugifuna kasita beekuuma nga balamu n’okwewala okwenyigira mu bikolwa ebikyamu. Yategeezezza nti yatuukiriddwa bazadde baabwe, bakyala baabwe n’abeηηanda abalala nga balaajana babayimbule kwe kusalawo akikole nga bwe yasabiddwa. Abagambibwa\nBusobola okukya ku makya nga sikyasobola kuyimba oba nga nfunye obuvune nga ssente nnina kuzifuna walala so si ku siteegi,” bwe yayongeddeko.\nOmukolo gwetabiddwaako abantu bangi okwabadde; Nnamasole w’Obukama bw’e Toro, Best Kemigisha, Minisita Godfrey Suubi Kiwanda, abayimbi ne bannakatemba.\nTaata wa Sheebah afudde n’aleka ekiraamo ekikakali: Akolimye\nEyayimba ‘Faama’ bamusuddewo


Sheik Muhammad Galabuzi ye supreme mufti omujja.\nSheik Muhammad Galabuzi ye supreme mufti omujja Sheik Muhammad Galabuzi alangiriddwa nga supreme mufti omujja akulemberera e Kibuli, ngádda mu bigere bya sheik Kasule Ndirangwa eyalekeulira obukulu buno gyebuvuddeko. Wakumyukibwa abantu babiri okuli Shiek Ibrahim Ntanda omumyuka asooka, ne ...\nABALWADDE KU MALWALIRO GA GAVUMENTI BAKYASOBEDDWA, NGÁBASAWO BATANDISE OKWEDIIMA.\nMu bifaananyi abalwadde nga basimbye ennyiriri mu ddwaliro lya kisenyi mu Kampala Bya Davis Ddungu Emirimu jisangaladde mu malwaliro ga gavumenti enkya ya leero, abasawo mu kibiina ekibata ekya Uganda medical association (UMA), bwebatandise akeedimo kaabwe ak'okuteeka wansi ...\nPRESIDENT WA RWANDA AKYAKALAMBIDDE KU BYÓKUGGULA ENSALO NE UGANDA.\nOmukulembeze wa Rwanda Paul Kagame akyakalambidde ku byókuggula ensalo zéggwanga lye ne Uganda Omukulembeze wa Rwanda Paul Kagame akyakalambidde ku byókuggula ensalo zéggwanga lye ne Uganda, ngágamba nti abannyarwanda abayingira mu Uganda bakyagenda mu maaso nókutulugunyizibwa, ekiraga ...\nMasaka Diocese ekuzizza olunaku lw'essaza,ensonga z'ettaka zibadde ku mwanjo.\nOkukuza olunaku lw'essaza ly'ekelezia erye Masaka kukulembeddwamu Bishop Silverus Jjumba eyekokkodde abantu abesomye okunyaga ettaka lya klezia. Okukuza olunaku lw'essaza ly'ekelezia erye Masaka kukulembeddwamu Bishop Silverus Jjumba eyekokkodde abantu abesomye okunyaga ettaka lya ...\nMu 2030 obubenje bw'okunguudo bunaaba bufuuse lufumo!\nOlunaku lwa sunday ey'okusatu mwezi gwa Museenene (November) buli mwaka, lwassibwawo ekibiina ky'amawanga amagatte mu nsi yonna lubeerenga olw'okwefumiitiriza ku bubenje bw'okunguudo, okukuba tooci mu mbeera abantu abagudde ku bubenje gyebayitamu n'abomumaka gaabwe.Olw'omwaka guno lubadde ku ...\nKiyinda Mityana diocese ejaguzza emyaka 40, omusumba alabudde aberimbika mu kuvujjirira klezia, batwale ettaka lyayo. Ssentebe w'abepisikoopi  mu ggwanga era nga ye musumba we ssaza lya Kiyinda Mityana  Bishop Joseph Anthony Zziwa akyasanguzizza nti waliwo abantu abefuula abagala ...\nEMBEERA ETABUSE MU HAIT.\nAbakulu mu gavumenti ya Hait balaajana olw'ekiwamba bantu n'obumenyi bw'amateeka obukudde ejjembe.Abamenyi b'amateeka bano abatadde eggwanga ku bunkenke,baazibikiddr n'emidumu egitambuza amafuta.Kino kisannyalazza eby'entambula , Business ziggala misana ttuku, am'amalwaliro gatandise okugoba ...\nTear gas e Masaka.\nEssaza ly'Eklezia Katulika ery'e Masaka likuzizza olunaku lw'essaza.Missa ekulembeddwa omwepisikoopi w'essaza lino Bishop Serverus Jjumba mu kibangirizi ekimanyiddwa nga Kitovu sports Alena.Mu Misa eno abristu banjuliddwa omubala kwebagenda okutambulira omwaka guno"Okwagalana mu maka: ...\nSsabasajja agguddewo ekikopo ky'amasaza 2021, bannantameggwa ba 2020 bameggeddwa.\nSsabasajja Kabaka Ronald Muwenda Mutebi II asiimye naggulawo emipiira gy'amasaza ga Buganda 2021,ku mupiira essaza lya Kyadondo kwerimegedde essaza lya Gomba Goolo 2 ku bwereere. Ssabasajja Kabaka Ronald Muwenda Mutebi II asiimye naggulawo emipiira gy'amasaza ga Buganda 2021,ku mupiira essaza ...\nMuseven alabudde aba ADF sibakuttirwa kuliiso.\nOmukulembeze w'eggwanga Yoweri Kaguta Museven agambye nti siwakukkiriza bayeekera ba ADF okutabangula eggwanga era nalabula nti abanerema okwewaayo mu mirembe, abeby'okwerinda olunabakwata sibakubattira ku liiso. Omukulembeze w'eggwanga Yoweri Kaguta Museven agambye nti siwakukkiriza ...


Bukedde Online - Abayimbi ba Bobi Wine bakubye omuwala mu bbaala\nAbayimbi ba Bobi Wine bakubye omuwala mu bbaala\nNnamukadde eyeefuula omukazi bamukutte\nAteeberezebwa okufera abantu okubatwala e ...\nAdded 25th April 2015\nAbayimbi ba Fire Base Crew ekya Bobi Wine basiiwuuse empisa ne bakuba omuwala eyabalumirizza okubba essimu ye.\nBya MOSES NSUBUGA\nOlutalo luno lwatandikidde mu bbaala ya Amnesia ku Lwokuna ekiro.Abayimbi ba Fire Base okwabadde Dr. Mo ng’ono ali mu kiwayi kya Sulubada High School( kino kikulemberwa muto wa Bobi Wine Mickie Wine) era nga kiri wansi wa Fire Base ne munne Kidima owa Team no Sleep n’abalala abaabadde bazze okulya obulamu mu kiro ekyatuumibwa Campus Night.\nOmuwala ono yabadde omu ku bazze okulya obulamu era essimu ye bwe yabuze n’akalira mu bavubuka bano ng’abalumiriza okugibba.\nKino kyabaggye mu mbeera ne batandika okumuyisaamu empi, ekyawalirizza abakulira ebbaala eno okubafulumya.\nBwe baafulumye olutalo lwagenze mu maaso nga Dr. Mo owa Fire Base akuba omuwala nga bw’amulangira okubaswazaswaza, naye nga n’omuwala tagenda.\nOmuwala ono eyategeerekese nga Monica Kaitesi muyizi mu ttendekero lya YMCA.\nMu kiro kye kimu mu Amnesia omuyimbi Van Data mwe yatongolezza vidiyo y’oluyimba lwe olupya olwa ‘China.’\nOluvannyuma lw’olutalo okukkakkana, Dr. Mo bwe yabuuziddwa ku by’okubba essimu y’omuwala yazzeemu kimu nti; “Oyo muganzi waffe era ezo nsonga za maka....”\nBino we bibeereddewo ng’abayimbi ab’enjawulo bazze balwanira mu bbaala nga n’eyaakasembayo ye Jose Chameleone eyalwanye n’omusajja Vincent Luyinda mu bbaala ya Venom e Kabalagala, era ensonga ziri ku poliisi.\nABAYIMBI ABALALA ABAZZE BALWANA:\n1 Mu January 2015, abawala Tracy ne Margie abayimbira mu bbandi ya Mathias Walukagga baalwanira ku Mamerito Hotel e Bweyogere. Mu kusooka abantu baali balowooza balwanira Walukagga kyokka mu bulumi, Margie yategeezezza nti Tracy okumukuba yabadde nsaalwa olwa mukama waabwe Walukagga, okumusuula n’alonda ye (Margie) y’aba amuyambako ng’ayimbira emabega wa siteegi (backing), omulimu bulijjo Tracy gw’akola.\n2 Mu June wa 2014, Jeff Kiwanuka akulira Team No Sleep ne muganda we Allan Kiwanuka baweerebwa okumala ebbanga lya myezi esatu nga tebalinnya mu bbaala ya Silk oluvannyuma lw’okulwaniramu n’omuvubuka gwe baali bateebereza okuba ow’amawulire\n3 Mu May wa 2014, ku bbaala ya Casablanca e Kololo waabalukawo olutalo wakati w’abavubuka ba Goodlyfe (Moze Radio ne Weasel) n’aba Team no sleep abakulirwa Jeff Kiwanuka ne bakubagana bubi nnyo era abamu baatuuka okuvaayo nga batiiriika musaayi.\n4 Mu May 2011, omuyimbi Rabadaba yatabuka n’omugenzi Thadius Bayego eyali owa Good Lyfe ku bbaala ya Deposh e Kabalagala wakati mu lutalo olwaliwo, Bayego yafumitibwa ekiso ekigambibwa okumuviirako okufa. Rabadaba yayimirizibwa okugenda mu bbaala eno.\n5 Jose Chameleone n’aba Goodlyfe baalwanira ku Club Silk mu 2010.\nOkulwana kwatandikira munda era bano baacankalanya ebbaala yonna.\nMane atadde omukono ku ndagaano empya\nOmuwuwuttanyi Shaqiri atadde Klopp ku nninga amutandise emipiira


Bukedde Online - Trump acacanca olwa Bungerera okuva mu mukago gwa European Union\nTrump acacanca olwa Bungerera okuva mu mukago gwa European Union\nYinvesita aliira ku nsiko lwa bufere: Poliisi...\n‘Taata jjangu ontaase ekikwa ekintuulidde’...\nAKALULU ka Bungereza okuva mu mukago gwa Bulaaya kongedde Donald Trump amaanyi n’alumba Barack Obama ne Hillary Clinton nti tebakyalina gaalubindi zirengera bantu bye baagala.\nTrump yagambye nti Obama okugenda e Bungereza n’akunga Abangereza okuwagira eky’okusigala mu mukago nga tafuddeeyo ku nsonga abaagala okuva mu mukago ze boogerako, kyoleka bulungi nti ye n’aba Democrats banne omuli ne Hillary Clinton tebakyafiirayo ddala ku binyiga bantu.\nTrump yayongedde akazito ku Clinton gw’asuubira okuvuganya naye mu kalulu ka Pulezidenti wa Amerika akakubwa nga November 8, 2016 nti talina mugongo atambulira ku Obama by’ayogedde.\nMu lukuhhaana lwa bannamawulire, Trump yagambye nti, Obama aba kuwagira Bungereza eve mu mukago, ne Hillary Clinton ekyo kye yandiwagidde.\nBungereza yakubye akalulu ku Lwokuna era abalonzi 17,410,742 (ebitundu 51.9%) ne bawagira okuva mu mukago gwa Bulaaya ne bamegga abalonzi 16,141,241 (ebitundu 48.1 ku 100) abakubye akalulu nga bawagira okusigala mu mukago.\nKatikkiro wa Bungereza David Cameron (Conservative Party) ng’ali ne mukaziwe Samantha yategeezezza eggwanga nti alekulidde obukulembeze bw’eggwanga era ofiisi waakugiwaayo mu October w’omwaka guno.\nJeremy Corbyn (Labour Party) akulira oludda oluvuganya Gavumenti naye bamutadde ku nninga alekulire kubanga naye abadde awagira okusigala mu mukago mwe bamaze emyaka 43, wabula akyeremye.\nOkusigala mu mukago kwawagiddwa nnyo aba Scotland ne Northern Ireland era okubawangula kyasaanudde ab’e Scotland ne bagamba nti ky’ekiseera baddemu akalulu ak’okwekutula ku bukulembeze bw’e London kubanga bye baagala ate abantu b’e Scotland ssi bye bakkiririzaamu.\nAbangereza abaawagidde okuva mu mukago baasinze kwesigama ku kya nsalo za Bungereza ezaggulwa ne kiwa ab’amawanga agali mu mukago okweyiwa mu Bungereza era omwaka oguwedde baayingiza abagwira emitwalo 33 kye bagamba nti kya bulabe.\nTrump yayozaayozezza abaakubye akalulu okuva mu mukago n’agamba nti aludde ng’ategeeza Abamerika nti teri nsi ekula ng’emala gayingirirwa bagwira kyokka abamu nga bamuyita musosoze, nga tebafuddeeyo kumanya nti abagwira bakosa enteekateeka ya Gavumenti kubanga teri aba yabategekera ate abasinga baba tebeesobola nga balina kulabirirwa bintu bya Gavumenti.\nHillary Clinton ng’ayogera ku kalulu kano yagambye nti kalina okuggula amaaso g’Abamerika bakimanye nti beetaaga omukulembeze alina obumanyirivu kubanga okusomoozebwa naddala ku nkolagana ya Amerika n’amawanga amalala kweyongedde.\nPutin agezesezza mizayiro amawanga 4 ne gatya


Luganda - Business Info Hub\nOkupima akatyabaga emirimu gyo mwe giri\nEkibiina ekigatta abakozi mu nsi yonna ekya International Labour Organization (ILO) kigunjizzawo enkola y’okwekebera , okuyamba amakolero amatonotono okumanya butya bwe gayimiridde mu kiseera kino ekya ssennyiga omukambwe.\nOmukutu gwa Covid 19 Business Info Hub gwateeseteese obukodyo obugenda okukozesebwa mu Uganda.\nEbigendererwa by’enkola eno kwe kuyamba amakolero amatonotono ng’eriryo okusobola okuzuula oba gali mu katyabaga olw’ekirwadde kino. Enkola eno etunuulira ennyingo nnya eziba ez’omugaso ennyo mu nzirukanya y’emirimu ezituumiddwa 4Ps okusinziira ku kibiina kino ekya ILO:\nAbakozi n’ab’omu maka gaabwe bakoseddwa batya ekirwadde kya senyiga omukambwe?\nYo engeri gy’oddukanyamu emirimu gyo egya buli lunaku ekoseddwa etya?\nAte byo eby’enfuna mu mirimu gyo bikoseddwa kyenkana ki?\nByo ebintu n’embeera eyeetoolodde w’okolera ekoseddwa etya ekirwadde kino ekyaa senyiga omukambwe?


Bukedde Online - KUSASIRA: Amaanyi g'afunye gamutadde mu buzibu!\nEyaduumira abaakuba abayizi b'e Makerere b...\nMu kutya okwo, Kusasira yaddukidde ku poliisi okumuwa obukuumi era kigambibwa nti yaweereddwa abakuumi musanvu. Abakuumi abasatu be bamutambulirako nga kuno kuliko n'amuggulirawo emmotoka, ate abakuumi abalala 4 bakuuma waka.\nMu mwaka gumu, Kusasira alina abantu bangi baayiseeko abagambibwa nti be baali "balya mu kintu" era abamu ssi basanyufu. Bamulumiriza nti teyakomye ku kufuna maanyi naye buli lw'abeera n'omukisa okusalawo abatuuka ku Pulezidenti, taganya bantu kutuukirira mukulu.\nKu makya g'Olwomukaaga, waliwo abavubuka e Kyebando abaakedde okwegugunga ne beekalakaasa nga bawakanya eky'okuwa abantu nga Kusasira ne Bucherman amaanyi mu NRM ate nga waliwo abaludde nga bawagira ekibiina nga tebafunamu bulungi.\nOkuva omwaka oguwedde Kusasira azze agugulana n'aba NRM abamu era mu August 2018, yattunkako ne Minisita omubeezi ow'ebyettaka Persis Namuganza. Mu bintu Kusasira bye yafunye kwe kuli n'emmotoka Land Cruiser V8 gy'atambuliramu kati.\nNg'oggyeeko abali munda mu NRM abatali basanyufu ku ky'okuwa Kusasira amaanyi amangi, Kusasira era alina n'okutya okulala okw'abooludda oluvuganya gavumenti b'alumiriza okumulaalika okumutuusaako obuzibu.\nKusasira yagambye nti: Amazima gali nti kitutte akaseera ng'abantu be simannyi bankubira amasimu nga bantiisatiisa nti singa siva ku kukolera Pulezidenti Museveni ne NRM kampeyini, bajja kusaanyaawo obulamu bwange.\nYagambye nti oluvannyuma lw'okubeera mu kutya okwo, yaddukidde ku poliisi n'emuwa obukuumi obumala, kyokka teyalambuludde bisingako awo.\nOmu ku boofiisa ba poliisi ataayagadde kwatuukirizibwa yategeezezza Bukedde nti Kusasira yatuukiridde Maj. Gen. Sabiiti Muzeyi era ye yawadde ekiragiro ky'okumuwa obukuumi nti era baamuwadde abaserikale 7 okuli abasatu abamutambulirako n'abana abakuuma awaka.\nYagasseeko nti okutya kwa Kusasira kuli ku njuyi bbiri okuli abali munda mu gavumenti wamu n'abali ku ludda oluvuganya.\nPolly Namaye omumyuka w'omwogezi wa poliisi yagambye nti buvunaanyizibwa bwa poliisi okuwa omuntu yenna obukuumi singa abeera abwetaaga.\nKigambibwa nti bambega ba poliisi baakola okunoonyereza ku bantu abaali bakubira Kusasira amasimu agamutiisatiisa era ne kizuulwa nti baali baakayimbulwa okuva e Luzira era nga bateeberezebwa okuba nga bakyali mu bumenyi bw'amateeka obw'amaanyi.\nBambega era nti baagoba obuufu ne bazuula nti amakanda gaabwe gali mu bitundu by'e Busoga era omuyiggo gukyagenda mu maaso.\nLaba bye wasubiddwa mu Roast and Rhyme ebyana gye byatunkidde mu kulaga emibiri


Bukedde Online - Katemba eyabadde mu kuziika ssemaka ow’abakazi 3\nGav't etaddewo kampeyini ya ‘TONSEMBERERA’\nKatemba eyabadde mu kuziika ssemaka ow’abakazi 3\nMinisita azzizza ab’e Gomba ku ttaka\nKiki ekinakuwazza Naava Grey?\nAdded 6th December 2019\nNNAAMUNGI w’omuntu yeetabye mu kuziika omugenzi Erisa Settuba eyalwanya abakazi mu kiseera bwe yali agenda okugattibwa ne mukyalamuto Teopista Nakakooza Settuba nga December 15, 2018.\nNnamwandu Nakakooza n’abaana be ng’ayogera. Atudde wansi ku ddyo ye Margaret Settuba . Mu katono waggulu Settuba bw’abadde afaanana.\nOkuziika kwetabyeko abantu baabulijjo, bannabyabufuzi ne bannaddiini abaakulembeddwa omubuulizi Victo Sempiira.\nMu kusooka waabaddewo okusabira omugenzi okwakulembeddwa omubuulizi Victo Sempiira eyennyamidde olwa bannamwandu okuyombera ebyobugagga okuli; ettaka n’ebirala n’abasaba okudda eri Katonda kubanga ne Ssettuba eyabikola abirese.\nOkusaba nga kuwedde bannamwandu baayogedde era Teopista Nakakooza yategeezezza nti, “Nsanyuse nnyo okubalaba nga tusiibula mukwano gwaffe.\nMbadde ne baze okumala emyaka egiwerako era tuzadde abaana 6. Naye buli agezaako okumpalampa tagenda kunsobola kubanga nze ndi wa mpeta era ndi mutukuvu mu bufumbo bwange.\nNsaba baggya bange banneegatteko tutuule ku mmeeza emu tusobole okukuza abaana baffe okusinga okudda mu kulwanagana era nneebazizza buli omu akoze ekisoboka okulaba ng’ambeererawo mu kaseera baze we yafiiridde”, bwe yagambye.\nEbigambo bino bireetedde abakungubazi okwogera obwama nti, Nakakooza yabadde agezaako kukudaalira banne.\nYe nnamba bbiri Margaret Settuba yasabye banne bateese era ne yeebaza bonna abakoze ekisoboka okutuuka bwe baziise bbaabwe.\nYe mukyalamukulu Betty Nakityo yagaanyi okwogerera mu maka ga muggyawe n’ava we yabadde atudde ne yeekweka emmanju ng’agamba nti alina kwogerera mu maka ge.\nSsaalongo Isreal Ssebbunza Segawa okuva mu lunyiriri lwa Settuba era nga y’abadde mukulu w’omugenzi Ssetuba, agambye nti tebagenda kukkiriza bannamwandu bano kugenda mu maaso n’okulwanagana nti bagenda kutuula okulaba nga bakyala baabwe babatabaganya kubanga abadde abategeera avuddewo.\nWabula ssentebe w’e Ggombolola y’e Nabweru Robert Maseruka Mute yatabukidde bannamwandu nti ekibadde kibalwanya kivuddewo n’abasaba bakole okutwala ffamire mu maaso.\nOkwogera nga kuwedde babadde batwala omulambo okuguziika mukyalamukulu ng’ali n’abatuuze baabalemesezza ne bapondooka era ne gutwalibwako mu maka ge ne baguteeka mu luggya embeera n’etereera.\nOlwo Nakityo yeebazizza bonna n’agamba nti ekibadde kimutta kiwedde abadde ayagala omulambo gutuukeko mu maka ge amakulu. Omugenzi aleese abaana 24 ne bannamwandu basatu.\nYaziikiddwa Ssemuto ku Lwokubiri.\nSsentebe bamuggyemu obwesigwa ne bamuggyako sitamp y'ekyalo\nAbamu ku baana ba Zigoti bagaanyi okugenda mu lumbe\nAbakulu b’ekika bakubaganye empawa ku by’olumbe lwa Zigoti\nA Pass yeegobye mu luyimba lwa...\nA Pass atabukidde Bebe Cool ku luyimba lwa ‘Corona Distance’, amulanga kumugattika na Fresh Daddy gw'ayita kazannyirizi...


Bukedde Online - Omugole gwebaakakuba embaga bamwokedde mu nju\nOmwana eyatugiddwa n'asuulibwa mu nsiko akwasizza...\nPasita Nyanzi ne mukyala we Grace Nabuule ku mbaga Grace Nyanzi ku yaabwe emyezi ebiri egiyise ate mutono ng'apooca n'ebiwundu oluvannyuma lw'okwokyebwa omuliro\nOMUGOLE gwe baakakuba embaga bamwokedde mu nnyumba n’abambuka omubiri gwonna. Ali bubi mu ddwaaliro e Mulago, takyayogera era takyalya!\nGrace Nyanzi Nabuule, 25, muka Pasita Joseph Nyanzi, 32, owa Excellent Church e Nansana gwe baalumbye mu nnyumba gye bapangisa e Wamala mu Wakiso.\nEnjega eno w’egwiriddewo nga waakayita emyezi ebiri ng’abafumbo bano bakoze embaga y’obufumbo era babadde tebannafuna zzadde. Omusumba Nyanzi yannyonnyodde nti ye yabadde ku kkanisa ku Lwokubiri ekiro ne bamukubira essimu ng’omukyala bwe bamwokezza nga baasoose kumutwala ku kalwaliro ka Fayam e Nansana.\nOkusinziira ku Nyanzi, mukyala we ng’akyalimu akoogera, yategeezezza nti abamutuusizzaako obulabe balwana ntalo za mirimu kubanga gy’abadde akolera ku Pope Paul Hotel mu Ndeeba babadde baakamukuza okuva ku kwaniriza abagenyi ne bamuzza mu by’okukwata ensimbi. “Abamu ku baakola nabo be baasoose okutukubira essimu nga bagamba nti ggaasi ye yabadde amwokezza sso nga ‘sirinda’ ya ggaasi yabaddewo nga teyidde era nga teriiko katuli konna. Ku ddirisa ly’ekisenge wabweru twasanzeewo ekisosonkole ky’ekibiriiti nga n’obuti busaasaanye” Nyanzi bwe yagambye.\nMuliraanwa waabwe, Juliet Nankinga, yagambye nti mukyala musumba yafubutuse mu nju ng’adduka wabula bwe baamudduukiridde, ne balaba ng’omuliro gukutte ebisenge byombi naye ng’awali ggaasi mu kafumbiro teguliiwo. Ebintu by’omunju byonna okuli emifaliso, ebitanda, engoyen’ebirala byayidde. Ku kalwaliro gye baasoose okumutwala baamuggyeeyo ne bamwongerayo e Lubaga oluvannyuma ne bamusindika e Mulago.\nNabuule yayidde omubiri gwonna nga kati bamusibye bandeegi era aliira mu lupiira. Nyanzi yagguddewo omusango ku poliisi ku fayiro SD: 62/13/05/2016.


Tukubye tooci mu kukyala kwa Chameleon ewa Bobi Wine, Bakkanyizza buli omu yetaaga munne – Watchdog Uganda\nTukubye tooci mu kukyala kwa Chameleon ewa Bobi Wine, Bakkanyizza buli omu yetaaga munne\nJoseph Mayanja amanyiddwanga Chameleon ku ddyo Kyagulanyi wakati ne mukyalawe Babarah Kyagulanyi mu maka gaabwe agasangibwa e Magere mu Wakiso.\nKU nkomerero ya wiiki eno omuyimbi Joseph Mayanja amanyiddwanga Jose Chameleon yakyaddeko mu maka ga myimbi munne, ate era omubaka wa Kyadondo East mu Palimenti Robert Kyagulanyi Ssentamu amanyiddwa nga Bobi Wine agasangibwa ku kyalo Magere mu Wakiso, ne beevumba akafubo bombiriri okumala akaseera ekawezeeko era nga temwakkiriziddwamu bantu balala, yadde nga wabadewo abawerekedde ku Chameleon.\nEnsonda zategezezza nti engeri gye kiri nti Mayanja yamala dda okusalawo okwesogga ekibiina kye by’obufuzi ekya Democratic Party (Dp) ate era nga kino kyatta omukago n’ekisinde kya People Power mu ngeri yonna kyabadde kimukakatako okugenda okusisinkana akulira People Power boogeremu.\nBayogedde ku nsonga nnyingi nga muzino ezisinga zaabadde zetololera nnyo ku by’obufuzi mpozzi n’okuyimba, wano Mayanja yasabye Kyagulanyi okumuwabulanga mu by’obufuzi kubanga ebbanga lyabimazeemu ddeneko bwogerageranya ku ye ayakabimalamu emyezi obwezi.\nEnsonga ya Mayanja okwesimba ku bwa Lord Mayor nayo yeemu ku bye bayogeddeko era nga ye Chameleon ayagala Bobi Wine amuwandeko eddusu engeri gye bali mu kisinde ekimu asobole okulya entebe y’omukulu we Kibuga.\nEnsonga y’okwesimba ku bwa Pulezidenti Kyagulanyi yategezezza Chameleon nti agiriko nnyo era namutegeeza nti okwetoloola amawanga kwaliko kati anoonya buwagizi okuva mu Nsi ez’ebweru asobole okuvuganya Pulezidenti Museveni.\nBakkanyizza Mayanja okukyusa mu neyisa naddala nga agenda okuva mu buyimbi okufuuka omukulembeze wa bantu, kye baagambye nti Kyagulanyi wakumuyambako nnyo okumulaga emitendera naye mwe yayita okutuuka okufuuka omubaka wa Palimenti.\nBano bombiriri gye bwavaako nga bakyali bayimbi baali nnyo ku mbiranye, era nga balwana lwana naye olumu Chameleon yavaayo nategeeza Bobi Wine ne munaabwe Bebe Cool nti “kati banange tukuze, n’abaana baffe bakuze tuve mu mpalana ezitatuyamba n’okulwana tukole ebitutwala mu maaso”.\nBobi Wine bwe yabuuzibwa yategeeza nti kituufu naye yali akuze mu myaka nga okulwana tekukyetagisa, wabula nategeeza amazima agaali ku mutima gwe nti gwagaana okukwatagana ne munne Bebe Cool, naye nakkiriza nti Chameleon teyamulinaako buzibu, era nga omuntu yali amwagala.\nKyagulanyi agenda kuvuganya ku bwa Pulezidenti ate Mayanja ayagala kifo kya bwa Lord Meeya mu Kibuga Kampala.\nBugingo wanted by police over disrespectful comments about wife


1 Mose 7 HOF - Olubereberye 7 LCB | Biblica América Latina\n1 Mose 7 HOF - Olubereberye 7 LCB\n1Awo Mukama n’agamba Nuuwa nti, “Yingira mu lyato, ggwe n’abantu bo bonna, kubanga nkulabye ng’oli mutuukirivu mu mulembe guno. 2 Twala ku buli nsolo ennongoofu musanvu musanvu ensajja n’enkazi, 3 era ne ku binyonyi eby’omu bbanga musanvu musanvu ekisajja n’ekikazi, okukuuma olulyo lwabyo ku nsi. 4 Bwe waliyitawo ennaku musanvu nditonnyesa enkuba ku nsi emisana n’ekiro okumalira ddala ennaku amakumi ana, era ndizikiriza buli kintu ekiramu kye natonda ku nsi.”\n5 Bw’atyo Nuuwa n’akola buli kintu nga Mukama bwe yakimulagira.\n11 Mu mwaka ogw’olukaaga ogw’obulamu bwa Nuuwa, mu mwezi ogwokubiri, ku lunaku olw’ekkumi n’omusanvu olw’omwezi, ku lunaku olwo ensulo zonna ez’omu nnyanja ennene, ne ziggulwa lumu n’ebituli byonna eby’eggulu. 12 Enkuba n’etonnya ku nsi okumala ennaku amakumi ana, emisana n’ekiro. 13 Ku lunaku olwo lwennyini Nuuwa ne mukazi ne batabani be, Seemu, ne Kaamu ne Yafeesi, ne bakazi baabwe bonsatule, ne bayingira mu lyato. 14 Buli nsolo mu ngeri yaayo na buli nte, na buli ekyewalula, era na buli kinyonyi mu ngeri yaakyo na buli nkula ya kinyonyi, nabyo ne biyingira mu lyato. 15 Ne biyingira mu lyato lya Nuuwa bibiri bibiri byonna ebyalimu omukka ogw’obulamu. 16 Byonna ne biyingira mu lyato, ekisajja n’ekikazi; byayingira nga Katonda bwe yalagira Nuuwa, Mukama n’aggalawo eryato.\n17 Amataba ne gabuna ensi okumala ennaku amakumi ana. Amazzi ne geeyongeranga, n’eryato nalyo ne lyeyongeranga okutumbiira ku nsi. 18 Amazzi ne gatumbiira ne geeyongera okwala ku nsi, n’eryato ne liseeyeeya kungulu ku mazzi. 19 Amazzi ne gatumbiira nnyo nnyini ku nsi, n’ensozi zonna empanvu wansi w’eggulu lyonna amazzi ne gazibikka. 20 Amazzi ne gatumbiira ne gabikka ensozi ne zibulira wansi mu mazzi mita nga musanvu. 21 Buli kiramu ekyali ku nsi ne kifa: ebinyonyi n’ensolo ez’awaka n’ez’omu nsiko, n’ebitonde byonna ebyali ku nsi n’abantu bonna. 22 Buli kintu kyonna ekyali ku lukalu ekissa omukka ne kifa. 23 Buli kiramu kyonna ekyali ku nsi ne kimalibwawo: abantu, n’ensolo, na buli kitonde ekitambula ku nsi, n’ebinyonyi eby’omu bbanga ne bimalibwawo ku nsi. Nuuwa yekka n’abo be yali nabo mu lyato be baasigalawo.\n24 Amataba gaamala ku nsi ennaku kikumi mu ataano.


African Storybook - Mukasigo akato: Olugero lwa Wangari Maathai\nKukyalo ku kaselegeto ko olusozi lwe kenya mu yist afrilica,akawala akatono kakola nga mu kisawe ne mama waako.Amanya gaako gaali Wangari.\nWangari yayagala nyo okubela wabweru.Munimiro yemele yaboluganda namenya etaka ne jambiya.Ya nyigira obusigo obu tini mu nsi ebuguma.\nOlunaku lwe olusinga lwali kawugenzi.Bwebwaziba nga okulaba ebimera,Wangari yamanya kali kasera ka kugenda waka.Yali agobelera akakubo a katono akayita mubisawe,okusala enyanya nga bwa genda.\nWangari yali mwana mugezi nga ntayinza kulinda ku ngenda kusomelo.Naye mama we ne tata bali bagala a sigale.abayambe koawaka.Bweyali emyaka musanvu,muganda we omulenzi omukulu ya sikiliza basade be okumuleka agende kusomelo.\nYa yagala okuyiga! Wangari yayiga binji mu bitabo byeyasoma. Ya kola bulungi nyo kusomero ne bamwaniliza okusomela mu United States ya Amerika. Wangari yali musanyufu! Abade ayagala okumanya ebintu binji ku nsi.\nKu universite ya Amelica Wangari gyeyayigila ebintu ebipya bingi.Yasoma ebimela ne jebikula mu.Na jukiila bweyakulamu:nga azanya emizanyo ne baganda be abalenzi mu bisikilize bye miti mu biibila ebilungi ebya banakenya.\nBweyeyongera okuyiga,jeyeyongera okumanya nti yali ayagala abantu ba kenya.Ya yagala babele basanyufu.Gyeyeyongera okuyiga,jeyeyogera okujukila amakage mu aflica.\nBweyali ya kamaliliza emisomo je,ya komawo e kenya.Naye ensi ye yali ekyuse.Enimiro enene zali zi geze okusala mu bibanja.Abachala tebayina nku ezo kukuma omulilo gwo ku bumba.Abantu bali bavu na baana bali bayala.\nWangari yamanya ekyokukola.Ya somesa abachala okusimba emiti okuva mu singo.Abachala batunda emiti ne bakozesa sente okulabilila abengada zabwe.Ela basanyuka nyo.Wangari yali yabayamba okuwulila amanyi.\nEkisela bwe kyayitawo,emiti emipya negikula mu bibila,ne nyanja ne zitandika okukulukuta nate. Awo obubaka bwa Wangari nebusasana okwetolola Afilica.Leero,obukade bwe miti bukuze mu singo za Wangari.\nWangari yali yakola nyo.Abantu mu nsi yona balaba,neba muwa ekilabo ekyo kumanyika.bakiyita ekilabo kye emilembe gyo bwesigwa,ate omuchala eyali asoka mu Aflica okuchifuna.\nWangari yafa mu 2011,naye tumulowoza ko buli kisera lwe tulaba omuti omulungi.\nTranslation - Gloria Njeri


Freeman agamba nti Butebi takomye kumwonoonera linnya, wabula amuleetedde n'okukola loosi ya bukadde 500 era ayagala kkooti emulagire amuliyirire ssente zino ssaako n'endala, kkooti z'eneesalawo ezigya mu byonna by'ayiseemu.\nButebi baamuloopye ne Jackline Kwarisiima. Kiyimba alumiriza nti Butebi akozessa Kwarisiima okuweereza obubaka mu bantu obumulabisa (Freeman) ng'omubbi.\nFreeman Kiyimba, ssentebe w'ekibiiba ekigatta abalina amaduuka mu ppaaka empya ekya M/S New Park lock up owners Association, yagambye nti Butebi azze amwogerako ebigambo ebikyamu ng'abiyisa ku ssimu ya Kwarisiima ne bituuka mu basuubuzi.\nFreeman yayise mu balooya ba Kizito Lumu Advocates n'agamba nti ku buvunaanyizibwa obuzze bumuweebwa mu Buganda ne mu kkanisa ne Klezia, abadde musajja mwesigwa era tewali muntu yenna yali avuddeyo n'agamba nti yakumpanya ssente era ebigambo bya Butebi bimwonoonedde erinnya.\nOmuyimbi Pallaso agudde mu bintu


Bukedde Online - 'Eyali omugagga bwe bansiba kati nsabiriza'\n'Eyali omugagga bwe bansiba kati nsabiriza'\nObufere bw'ebyapa by'ettaka bweyongedde\nAbalina ttivvi enkadde basigazza emyezi eb...\nBANGI abavudde mu kkomera ne bayigayo emirimu era ne bagissa mu nkola. Kalondoozi wa Bukedde akuleetedde abalina kye bafunyeemu.\nMorris Kizito Mukasa yaggalirwa mu kkomera e Luzira okumala emyezi esatu wabula eno gye yafuna omutima oguyamba abasibe n’abantu abavudde mu kkomera.\nKizito omukisa gwe yaggya mu kkomera agunyumya bwati:\nNdi omu ku baana omusanvu maama waffe be yazaala, twali tubeera Kalisizo mu Rakai. Wadde ssaasoma kufuna diguli, nafuna ssente nga nkyali muvubuka ze naggya mu kuzimba kubanga nali nakuguka mu nkokoto n'okubuzimbi.\nNatendekerwa mu Iganga Vocational Institute gye nafuna dipuloma wakati wa 1989-1992.\nNga mmaze okusoma nafuna kontulakiti ne kkampuni emu, ey'okuleeta ebizimbisibwa mu ggwanga bye nasuubulanga e Bungereza. Neeyongerayo n'okusoma mu Nottingham University e Bungereza ne nkuguka mu byokuzimba n'enkokoto.\nNakomawo kuno ne ntandika okukolera mu National Housing n’amakampuni amalala mwe nazimbira ebizimbe bingi omuli Naalya Housing Estate, State House e Kisozi era nze nasooka okuleeta bubbulooka obwa ‘pavers’ mu Uganda.\nNnafuna ssente nnyingi ezaakwasa omu ku baganda bange eyali akola mu kitongole ekikuumi n’atandika okunnimirira nti nnina emmundu era njagala kuggyako Gavumenti.\nOlwo nnali mbeera Kabojja, bankwata ne bansiba okumala emyezi esatu naye kkooti y’e Makindye n’ ennejjeereza.\nMu October wa 2000 baddamu ne bankwata ne banzizaayo e Luzira ne mmalayo omwezi omulala mulamba nga muganda wange y’annimirira!\nBwe naleetebwa mu kkooti bantegeeza nti fayiro yange yabula. Bansibira bwereere era nnasangayo abasibe abalala bangi abali mu mbeera y’emu n’eyange; ate nga bali bubi. Nnasalawo nti bwe balinta ng’enda kutandika okuyamba abasibe.\nBangi ku basibe bang’amba nti baggaliddwa awatali nsonga, abalala nga tebamanyi ddi lwe balitwalibwa mu kkooti kuwoza.\nNasalawo okutandika okubalwanirira era nga bonna mu kiseera ekyo nga tuli mu kkomera nga bandaba nga katonda waabwe..\nEmyezi esatu gye namala e Luzira gyampa ekyokuyiga era namanyiramu bingi ebikwata ku basibe n'ekkomera. Nga nakateebwa nasaba sente zange ezaali ku akawunti yange e Bungereza ne nziwaayo okuyamba abasibe era nawaayo doola 130 ezaali ku akawunti yange e Bungereza eri abatwala abasibe zibayambe.\nMu 2005 natandikawo ekibiina ekiyamba abasibe n’abo abavudde mu kkomera kye natuuma Mission After Custody ekiyamba abasibe n’abavudde mu makomera nga tebalina waakutandikira."\nMukasa omulimu guno agukola ne mukyala we Teddy Nakalema. Ono asinga kuyamba bakyala ababa bavudde mu makomera.\nAgamba nti yasisinkana Morris mu 2005 nga yaakava ku yunivasite .“Nzudde nti abakyala abasinga okusibibwa gaba mabanja na nsonga za maka ate bamanelenda basinga kufera bakyala.\nAbakyala abasibe bangi bajja n'embuto nga tebalina waakutandikra era nakazaaza abakyala bataano n’abaana baabwe ne mbatuuma amannya.”\nKizito agamba nti bannaddiini tebakoze mulimu gwabwe okuyamba abasibe n'okubabudaabuda.\n“oLUUSI nze mbatiza abasibe oba bbo okwebatiza mu makomera! Ate ne Gavumenti yeggyeeko obuvunaanyizibwa.\n''Eyali omugagga bwe bansiba kati nsabiriza''\nSifumbirwa musajja ataasoma - Fabiola\nObutayimbwa mu Kampala buzeemu\nAbazigu balondodde owa Mobile Money n'abalema ne battamu omuyizi wa University\nEngeri kamera gye zaakwata abatta Muhammad Kirumira\nRev. Mwesigwa ebintu bimukyukidde: Bamututte mu kkooti


Bukedde Online - Poliisi gwe yakutte asangiddwa afudde\nOmwana asimattuse okusaddaakibwa\nTtima oba buggya??? Omukazi asooberedde bb...\nAdded 17th October 2015\nBAZADDE b’omwana poliisi gwe yakwatidde mu Nabisaalu zooni e Makindye, balumirizza poliisi okubeera ng’erina ky’emanyi ku kufa kw’omwana waabwe.\nMeddie Kiggundu 22, abadde omusuubuzi w’engatto mu Owino, yasangiddwa mu ddwaaliro e Mulago ng’afudde oluvannyuma\nlw’abooluganda okumunoonya ku buli poliisi nga tebamulaba.\nYudaya Ssali nga ye maama wa Kiggundu yategeezezza nti poliisi yali eyitawo ku Lwokubiri ku ssaawa 10.00 ez’akawugezi n’ekwata mutabani we, ne bamutwala ku poliisi y’e Nabisaalu.\n“Ng’omuzadde nawondedde okulaba ekituuse ku mutabani wange , kyokka bwenatuuse ku poliisi y’e Nabisaalu abaserikale nabo baabadde baagala kunkwatta ne bannaange be nabadde nabo era ne bangabo ku poliisi”, bwe yategeezezza.\nSsali yagambye nti abaserikale bwe baamugoba yasalawo okugenda ewuwe era enkeera ne bagenda ku poliisi y’e Nabisaalu ne bba Abudalatif Ssali , ne babagamba nti mutabani waabwe yabadde atwaliddwa ku poliisi e Katwe.\nBaagenze ku poliisi y’e Katwe kyokka abaserikale bwe baakebedde mu kitabo omuwandiikibwa amannya g’abantu ababeera bakwatiddwa ng’erinnya lye teririimu. Olwobaatusindise ku poliisi ya CPS, kyokka nga nayo taliiyo.\nAmagezi gaatwesibye ne wabaawo eyatugambye nti tutandike okunoonya mu malwaliro nga twasookedde Mulago nga\n“Natabuse kyokka n’enzirayo ku poliisi y’e Nabisaalu eyakutte omwana wange ne mbabuuza ekibaddewo nga tebalina kyebannyonnyola kimatiza”\nOmwogezi wa poliisi mu Kampala n’e miriraano, Patrick Onyago yategeezezza nti Kiggundu abadde muvubuka ow’omutawaana mu kitundu nga yeegatta kuba Kifeesi Crew nga babadde baludde nga bamunoonya.\nBwe yakwatiddwa yasangiddwa n’essimu eyabadde enzibe era abantu baamukuba nga poliisi ye yamutaasa n’emutwala mu ddwaaliro e Mulago gye yafiiridde. Yawakanyizza abagamba nti yafiiridde ku poliisi kubanga baamutwala butereevu e Mulago.\nMinisita Nantaba yeekokkodde enkwe mu Gavt.: Kati omusaala afuna 18,000/-\nBamukutte awa abaana ba muggyawe obutwa\nSabira omufu okubiseemu empeera\nAbatigomya Bweyogerere ne Kireka babayodde\nEbyâ€™omugagga okusaddaaka omwana Bibi


Ekibiina kino ekiyitibwa Food Security and Nutrition Working Group (FSNWG) nga kye kivunaanyizibwa okulondoola oba abantu mu kitundu ekiyitibwa Greater Horn of Africa balina emmere emala kyalabudde nti abantu abasoba mu bukadde 10 mu mawanga omuli Uganda, Somalia, Kenya ne Ethiopia boolekedde okufa enjala olw’enkuba entono etonnya ate nga mu bitundu ebimu temuli wadde etondo.\nMu Uganda ekibiina kino kyanokoddeyo ekitundu ky’e Karamoja ng’ekimu ku ebyo ebigenda okukosebwa enjala.\nOmwezi oguwedde ekibiina ekitaba bannamawulire abasaka ag’embeera y’obudde ekya Network of Climate Journalists of the Greater Horn of Africa (NECJOGHA) kyawandiika nti ab’enteebereza y’obudde mu Uganda, Kenya ne Tanzania baali bannyonnyodde nti ekivudde enkuba okulwawo okutonnya gwe muyaga ogwayita mu bitundu bya Mozambique ne gunywa empewo ezandibadde zireeta enkuba nga ziva mu liyanja lya Buyindi.\nBulijjo okuva mu mwezi gwa March okutuuka nga June gutandika bibeera biseera bya nkuba ey’omwero mu mawanga nga Uganda kyokka kumpi omwezi gwa March gwonna gwaweddeko nga teri nkuba etonnye ate ne April mwe yabadde esuubira mu bitundu ebimu yalumaggamagga.\nAte ku Lwokubiri lwa wiiki eno lipoota ey’awamu eyafulumiziddwa omukago gwa Bulaaya wamu n’ebitongole by’Ekibiina ky’Amawanga Amagatte bibiri ebivunaanyizibwa ku by’emmere okuli ekya Food and Agriculture Organization (FAO), ne World Food Programme (WFP) yalaze nti amawanga 53 mu nsi yonna ge goolekedde okugwamu enjala nga ku gano kuliko aga Africa ataano okuli Democratic Republic of the Congo, Ethiopia, Nigeria, South Sudan ne Sudan.


Bukedde Online - Aba Buganda bagenda kwesasulira baddiifiri\nAba Buganda bagenda kwesasulira baddiifiri\nAba Bugema babinuse masejjere olw'obuwanguzi\nCranes egenda mu nkambi e Misiri okwetegek...\nKiraabu za ligyoni ya Buganda zisazeewo okwesasulira baddiifiri olwa ssente za FUFA obutamala\nAndrew Kaweesa (ku kkono), Issa Masembe, ow'abaddiifiri ne David Mutono, omumyuka w'akulira liigi ya Buganda\nBya DRAKE SSENTONGO\nKIRAABU za ligyoni ya Buganda ezaali zeesunze obutasasula baddiifiri olw'ekisuubizo kya pulezidenti wa FUFA, Moses Magogo, zaasazeewo zibasulireko ekitundu.\nMagogo bwe yali asuubiza mu ttabamiruka wa FUFA eyali e Kabaale, yategeeza abakiise nti okutandika ne sizoni ya 2018/19 ekya ssente za baddiifiri ba ligyoni bakirekere FUFA, kyokka ate kati baakabatemye nga buli ligyoni omunaana mu ggwanga bwe yaweereddwa obukadde 20 eza baddiiri.\nBuganda yeetaaga obukadde 57 okusasula baddiifiri buli sizoni. Buli mupiira, baddiifiri abasatu ne kalabaalaba 'Assessor' bafuna 45,000/- buli omu, (gy'emitwalo 18). Liigi ya Buganda yeesingamu kiraabu ennyingi (26) era baasaba ligyoni yaabwe eweebwe enkizo, era bakyalinda kiva mu FUFA.\n"Naffe tulina bakama baffe (FUFA) abatutwala era liigi tesobola kuyimirira, kwe kusaba buli kiraabu ereeteyo 80,000/- ku mupiira ogw'awaka," ssentebe, Andrew Kaweesa bwe yategeezezza mu lukiio olwatudde e Mmengo ku Mmande. Sizoni ewedde, kiraabu ekyaza ye yasasulanga emitwalo 18 gyonna.\nBwogatta ezigenda okuva mu FUFA n'ezaasaliddwaawo kiraabu, buli ddiifiri waakufuna 35,000/- mu kifo kye 45,000/.\nNkole ntya okumutuusa ku ntikko?\nBad Black agobye abawala beyacakalanganabo\nMeddie Ssentongo atya ekigambo 'kujooga'\nSsente zitabudde Bad Black ne munne Mercy: Meddie abingiddemu okubatabaganya


Akulira abakuumi ba Kyagulanyi Afande Kato ne Sir Dan Magic bawonedde watono okuttibwa Poliisi mu kabuga ke Nazigo e Kayunga - Watchdog Uganda\nAfande Kato mu katono , ne Bobi Wine nga ayamba Dan Magic okumutwala mu ddwaliro e Nazigo\nAKULIRA abakuumi ba Hon Robert Kyagulanyi Sentamu era nga yavuganya ku ntebe y’obwaPulezidenti saako n’omuyambi we amanyiddwanga Dan Magic bawonedde watono okuttibwa ab’ebyokwerinda abasazeeko akabuga ke Nazigo mu Kayunga bwe babadde nga boolekera Jinja.\nBano okukosebwa kiddiridde abaselikale ba Poliisi saako n’amaggye okusalako abawagizi ba Kyagulanyi, era amasasi ne geesooza saako ne Tiya Gaasi omuyitirivu okusaanikira Nazigo nga batangira abawagizi obutagoberera Kyagulanyi.\nMu mbeera eno abantu bangi bakoseddwa era n’akulira abakuumi ba Kyagulanyi amanyiddwanga Afande Kato akubiddwa ku mutwe ne gutiirika omusaayi, saako ne Sir Dan Magic bamukubye ennyindo saako ne mimwa bonna ne baddusibwa mu ddwaliro lya Nazigo Health Centre 111.\nAfande Kato ono ye mu Poliisi eyawebwa Hon Kyagulanyi akakiiko ke by’okulonda era nga yakulira banne bonna bwe bali ku mmotoka ya Poliisi.\nOlwaleero Kyagulanyi abadde alina okubeera mu Disitulikiti ye Kayunga, Jinja ne Kamuli, era nga oluvanyuma lwa bino okubaawo ebyentambula ze bibadde bikyasanyaladde.\nPoliisi ebadde mu kiseera kino tenavaayo kubaako na kyeyogera ku bibaddewo.